title: Kyyhkylä

text: Kyyhkylän kartano syntyi 1630-luvulla kahdesta lähekkäin sijainneesta talosta, joiden kummankin isännät olivat varsin vauraita. Talot olivat hankkineet omaisuutensa toimittamalla hevosia Ruotsi-Suomen armeijalle ainakin 1570-luvulta lähtien. Kyyhkylän kartanon päärakennus on rakennettu 1856, ja sen peruskorjaus valmistui vuonna 2005. Kartanolla on ollut useita omistajia ja erilaisia käyttötarkoituksia. Vapaussodan Invalidien liitto osti kartanon vuonna 1927 ja perusti tällöin sinne invalidikodin. Vapaussodan Invalidien liitto luovutti kartanon vuonna 1970 Sotainvalidien Veljesliitolle. Luovutuksen jälkeen kartano toimi Kyyhkylän invalidi- ja sairaskotina. Kyyhkylän kuntoutussairaalaa alettiin rakentaa vuonna 1973, jolloin kartano yhdistyi osaksi kuntoutussairaalaan. Vuoteen 1988 asti vanha päärakennus sivurakennuksineen ja Kyyhkylän kuntoutussairaala olivat kaksi erillistä laitosta, mutta sittemmin ne ovat toimineet yhdessä.


title: Kyyhkylä

text: Alkuperäisestä invalidikodin pihapiiristä ei ole jäljellä kuin päärakennus ja johtajan asuntona aikoinaan toiminut omakotitalo − muut rakennukset tuhoutuivat suuressa tulipalossa 9. heinäkuuta 1935. Palo oli saanut alkunsa asuntorakennuksesta, jossa oli kaiketi pudonnut hiili lattialle tai veto oli lennättänyt kipinän lattialle. Kukaan ei kuitenkaan ehtinyt sitä nähdä ennen kuin tuli ja savu olivat ehtineet jo ulko-ovelle saakka: kaikki työkuntoinen väki oli ulkona heinätöissä. Tuli levisi kuivassa heinäntekosäässä nopeasti muihin rakennuksiin, ja sen pauhu sulki ajotien maantieltä kartanon pihaan, mikä hidasti sammutustöiden aloitusta. Tulipalo tuhosi neljän invalidiperheen, Vilénin, Toikan, Valkaman ja Haaviston, sekä kahden karjanhoitajan kodit ja irtaimiston. Yhteensä 14 lasta jäi kodittomaksi.


title: Kyyhkylä

text: Vuoden 1935 tulipalossa säästynyt päärakennus oli vähällä palaa kymmenen vuotta myöhemmin, kun helmikuun 1945 kovien pakkasten aikaan piti putkia sulattaa sähkövastusten avulla. Sammutustyöt kestivät seuraavaan päivään asti, ja syntyneet vahingot olivat mittavat.


title: Kyyhkylä

text: 21. tammikuuta 1957 Mikkelin seudulla riehui pyörremyrsky. Kyyhkylän kartanon päärakennuksen aamiainen keskeytyi kovaan rysäykseen ja sitä seuranneeseen lauta- ja pellinpalasateeseen. 24 metriä sekunnissa puhaltanut tuuli repi irti koko länsipuolen katon ja osan parruistakin.


title: Kyyhkylä

text: Kyyhkylän Kartano sijaitsee aivan Kyyhkylän Kuntoutuskeskuksen läheisyydessä. Kartano toimii hotellina ja majoitustilana kursseilla sekä kokous- ja juhlatilana. Kartano on peruskorjattu vuonna 2006. Kartano toimii myös tilausravintolana vuoden ympäri. Majoitustilana toimii Kartanon yläkerta, jossa on yhteensä 14 huonetta. Kartanossa on myös erilaisia kokoustiloja.


title: Kyyhkylä

text: Kesällä vuonna 2011 vanhan kartanon pihapiiriin valmistui uusi majoitusrakennus. Rakennus toimii hotelli- ja kokouspaikkana.


title: Kyyhkylä

text: Kyyhkylä on keskittynyt työikäisten hyvinvointipalveluihin ja ortopedisten, neurologisten, ikääntyvien sekä muistisairaiden kuntoutukseen. Kyyhkylässä on myös pitkät perinteet sotainvalidien ja veteraanien kuntoutuksessa.


title: Kyyhkylä

text: Kyyhkylä tarjoaa myös kurssimuotoista kuntoutusta. Kurssimuotoisessa kuntoutuksessa kerätään samantyyppisten terveysongelmien kanssa elävät ihmiset yhdelle kurssille. Kurrsit tarjoavat ammattilaisten ohjauksen lisäksi myös vertaistukea.


title: Kyyhkylä

text: Kyyhkylässä on tarjolla myös erilaisia työhyvinvointiin liittyviä palveluita. Kyyhkylässä on mahdollista teettää kuntokartoituksia ja kuntotarveselvityksiä sekä järjestää työhyvinvointipäiviä tai pitempiä kuntoutusjaksoja.


title: Kyyhkylä

text: Kyyhykylässä on mahdollisuus laitoshoitoon, jossa tuoetaan asukkaiden toimintakyvyn säilymistä samalla huomioiden heidän henkilökohtaiset tarpeensa.


title: Kyyhkylä

text: Kyyhkylässä on tarjolla myös hyvinvointipalveluita, kuten hierontaa, fysioterapiaa ja jalkaterapiaa. Kyyhkylässä on myös allasosasto, kuntosali ja liikuntasali.


title: Ukko (nimi)

text: Ukko on suomalainen miehen etunimi, joka johtuu Kalevalassa mainitun muinaissuomalaisen ylijumalan nimestä Ukko. Ukon nimipäivä on 4. huhtikuuta. Väestörekisterikeskuksen tietojen mukaan nimi Ukko on 1900-luvun alusta huhtikuuhun 2016 mennessä annettu 2079 henkilölle, joista pitkälti yli puolet on syntynyt 2000-luvulla.


title: Ukko (nimi)

text: Ukko-Pekka oli presidentti Pehr Evind Svinhufvudista yleisesti käytetty kutsumanimi. Vuoteen 2012 mennessä Ukko-Pekka on annettu etunimeksi noin 90 suomalaiselle.


title: Ukko (täsmennyssivu)

text: Ukko voi tarkoittaa seuraavia:


title: Christian Morgenstern

text: Christian Otto Josef Wolfgang Morgenstern (6. toukokuuta 1871, München, Saksa – 31. maaliskuuta 1914, Merano, Itävalta-Unkari [nyk. Italia]) oli saksalainen runoilija, joka kirjoitti humoristista ja samalla filosofista lyriikkaa. Hänen runoutensa ulottui mystisyydestä ja haavekuvista hokemia ja groteskeja mielleyhtymiä sisältävään nonsense-runouteen.


title: Christian Morgenstern

text: Morgenstern opiskeli oikeustiedettä Breslaun ja Berliinin yliopistossa siihen asti, kun hänen todettiin sairastavan keuhkotuberkuloosia. Hän keskeytti opintonsa ja matkusti Norjaan, jossa hän saksansi Henrik Ibsenin näytelmiä yhteistyössä Ibsenin kanssa. Hän käänsi myös B. M. Bjørnsonin, Knut Hamsunin ja August Strindbergin tuotantoa. Morgenstern matkusti Sveitsiin hoitamaan terveyttään ja siellä hän avioitui 1908 Margarete Gosebruchin kanssa. Vuodesta 1910 lähtien he asuivat Etelä-Tirolissa.Postuumisti on julkaistu teoksetRunosuomennoksia julkaistu myös seuraavissa kokoelmissa. Yksittäisiä suomennoksia on useissa kokoelmissa.


title: Karvapäämuura

text: Karvapäämuura ("Rhegmatorhina melanosticta") on Amazonin sademetsän alueella Etelä-Amerikassa tavattava puumuuriin kuuluva varpuslintu.


title: Karvapäämuura

text: Kooltaan karvapäämuura on noin 15 cm. Koiraskarvapäämuura on selästään ja vatsastaan yksivärisen tummanruskea. Siivet ovat selkää ja vatsaa punaruskeammat. Koiraan pää on musta lukuun ottamatta päälakea ja otsaa, jotka ovat kellanruskeat. Päälaen höyhenet ovat ohuita ja karvamaisia ja toisinaan koiras nostaa ne pystyyn harjamaiseksi töyhdöksi. Silmien ympärillä on höyhenistä paljas vaaleansininen alue. Naaraskarvapäämuura muistuttaa koirasta, mutta selässä on musta juova ja hieman vaaleanrusehtavaa pilkutusta.


title: Karvapäämuura

text: Karvapäämuuraa tavataan Kolumbian eteläosista, itäisestä Perusta, Bolivian pohjoisosista ja Amazonasin alueen Brasiliasta Amazonjoen eteläpuolelta. Lajin elinympäristöä ovat kosteiden metisen pohjakerrokset aina 1 050 metrin korkeuteen meren pinnasta. Toisin kuin monet muut muurat, karvapäämuurat eivät elä jokien läheisyydessä.


title: Karvapäämuura

text: Karvapäämuura rakentaa kuppimaisen pesänsä palmun rungossa sijaitsevaan koloon. Naaras munii yhdestä kahteen valkoista munaa, joissa on vaaleanpunaisia ja kastanjanruskeita pilkkuja ja viiruja. Molemmat vanhemmista osallistuvat poikasten hoitoon.


title: DAF XF

text: DAF XF on DAF:in valmistama kuorma-automalli. Tämä malli onkin ollut Suomessa DAF:in eniten myydyin malli, ja DAF on saanut siten jalansijaa Suomesta. XF on myös DAF:in suurin malli, ja sen ohjaamo onkin suunniteltu erityisesti pitkän matkan kuljetuksiin. Ohjaamovaihtoehtoja on kolme, jotka ovat Comfort Cab, Space Cab ja Super Space Cab. Moottoriksi on mahdollista valita 12,9 litrainen ja kuusisylinterinen rivimoottori, johon on valittavissa 410, 460 tai 510 hevosvoimaa. Uuden moottorin ansiosta huoltoväli on jopa 90 000 kilometriä, ja se voidaan vielä pidentää keskipakoissuodattimen ja täyssynteettisen öljyn avulla jopa 150 000 kilometriin. DAF käyttää moottoreissaan SCR-tekniikkaa saavuttaakseen Euro 5-päästömääräykset.


title: Digitaalinen organismi

text: Digitaalinen organismi on itseään kopioiva tietokoneohjelma. Kopiointisyklien ("sukupolvien") myötä koodissa voi tapahtua muutoksia (mutaatioita). Prosessilla jäljitellään elollisten organismien lisääntymistä ja evoluutiota.


title: Aleksandrovski Zavod

text: Aleksandrovski Zavod () on kylä ja maalaiskunta Taka-Baikalian aluepiirissä Venäjällä. Se sijaitsee Gazimur-joen varrella 510 kilometriä Tšitasta kaakkoon. Kylä on Aleksandrovski Zavodin piirin keskus. Asukkaita on 2 600 henkeä (vuonna 2002).


title: Aleksandrovski Zavod

text: Kylä on saanut alkunsa vuonna 1792 perustetusta Talmanin hopeasulattamosta, joka vuonna 1825 nimettiin Aleksanteri I:n mukaan ”Aleksanterin tehtaaksi”. Vuodesta 1832 lähtien tehtaalla työskenteli pakkotyöhön tuomittuja Puolan kapinan osanottajia, petraševskiläisiä ja muita poliittisia vankeja. Heistä tunnetuin oli Nikolai Tšernyševski vuosina 1866–1871.


title: Aleksandrovski Zavod

text: Nykyään Aleksandrovski Zavodin tärkein työnantaja on maatalousyritys Žuravljovski. Kylässä toimii keskikoulu, lastenkoti, kulttuuritalo, kirjasto, kotiseutumuseo ja sairaala. Lentokenttä suljettiin 1990-luvulla. Paikallislehtenä ilmestyy "Zarja" (”Aamunkoitto”).


title: Luettelo kalleimmista suomalaisista elokuvista

text: Tämä on luettelo kalleimmista suomalaisista elokuvista.


title: Yllättävä vainu!

text: Yllättävä vainu! on tamperelaisen rap-artisti Raimssin kolmas studioalbumi, joka julkaistiin 3. toukokuuta 2008 ilmaiseksi internetissä. Sen CD-painos julkaistiin 6. heinäkuuta 2008. Albumin tuottivat Jivefunk, Janne K, Otniel, Coach Beats, Tiedemies ja Skem.


title: Spontaani vire

text: Spontaani Vire on uuden polven kansanmusiikkiyhtye, jonka tunnusmerkkejä yhtyeen oman esittelyn mukaan ovat energisyys, virtuoottisuus ja ankara meininki. Yhtyeen tyyli sisältää vaikutteita kansanmusiikin lisäksi progressiivisesta rockista ja jazzista. Yhtyeen kaikki neljä jäsentä ovat opiskelleet Sibelius-Akatemian kansanmusiikin osastolla.


title: Spontaani vire

text: Yleisradio valitsi yhtyeen vuoden 1995 kansanmusiikkiyhtyeeksi.


title: Ceedeeeepee

text: Ceedeeeepee on rap-yhtye Ritarikunnan 6. kesäkuuta 2000 omakustanteena julkaistu EP.


title: Trump International Hotel and Tower (Chicago)

text: Trump International Hotel and Tower (Käytetään myös nimityksiä Trump Tower Chicago ja Trump Tower) on pilvenpiirtäjä ja hotelli Chicagon keskustassa Illinois'ssa Yhdysvalloissa. Trump Towerilla on pituutta antennin kanssa 415,1 metriä ja sisältää 92 kerrosta. Sen suunnitteli Skidmore, Owings and Merrillisin Adrian Smith. Torni avattiin 30. tammikuuta 2009.


title: Saranat avaavat sanat

text: Saranat avaavat sanat on rap-yhtye Ritarikunnan 18. kesäkuuta 2001 julkaistu ensimmäinen studioalbumi. Sen julkaisi Spinefarmin alaisuudessa toimiva Ranka Recordings.


title: Saranat avaavat sanat

text: Albumilta julkaistiin singlet "Mä en jaksa/Me tehään", "Arvaa ketkä/Tilanteen tasalla/Yritys ja erehdys", sekä maxisingle "Kuka sua kuskaa/Joojoojoo osa 2/Klassikkomatskuu". "Mä en jaksa/Me tehään" nousi vuoden 2001 alussa Suomen virallisen siglelistan sijalle 11. Single oli listalla yhteensä 10 viikkoa ollen parhaimmillaan sijalla 4. Single "Yritys ja erehdys" nousi myös listalle vuonna 2002 ollen parhaimmillaan sijalla 7.


title: Porfiri Voinaralski

text: Porfiri Ivanovitš Voinaralski (, 27. elokuuta 1844 Penzan läänin Linovkan kylä – 29. heinäkuuta 1898 Harkovan läänin Kupjansk) oli venäläinen vallankumouksellinen narodnikki.


title: Porfiri Voinaralski

text: Porfiri Voinaralski oli tilanomistajan ja ruhtinattaren avioton lapsi. Hän opiskeli Penzan kymnaasissa sekä Moskovan yliopistossa, josta hänet vuonna 1861 erotettiin opiskelijalevottumuuksiin osallistumisen takia ja karkotettiin Glazoviin. Myöhemmin hänet lähetettiin Ust-Sysolskiin, Jarenskiin, Velskiin, Pinegaan ja lopulta Mezeniin, josta hänen vuonna 1868 sallittiin palata äitinsä maatilalle Penzan lääniin.


title: Porfiri Voinaralski

text: Vuosina 1873–1874 Voinaralski toimi yhtenä narodnikkien maaseudulla suorittaman vallankumouksellisen propagandakampanjan (ns. "hoždenije v narod") johtajista. Helmikuussa 1874 hän siirtyi Moskovaan, jossa hän perusti propagandatyön keskuksina toimineita verstaita ja rahoitti Ippolit Myškinin kirjapainoa. Keväällä 1874 hän lähetti Johannes Pelkosen Saratoviin johtamaan suutarinverstasta, joka toimi vallankumouksellisen propagandan keskuksena Volgan alueella.


title: Porfiri Voinaralski

text: Voinaralski toimi eri puolilla Venäjää, kunnes hänet heinäkuussa 1874 pidätettiin Samarassa. Hän oli vangittuna Pietari-Paavalin linnoituksessa ja Špalernajan tutkintavankilassa. Ns. tammikuussa 1878 hänet tuomittiin kymmeneksi vuodeksi pakkotyöhön. Vuodesta 1880 häntä pidettiin eristettynä Harkovan läänin Novoborisoglebskin keskusvankilassa, josta hänet vuonna 1882 siirrettiin Karan pakkotyövankilaan. Vuonna 1884 hänet lähetettiin karkotusvangiksi Verhojanskin piirikuntaan. Verhojanskissa ja Jakutskissa Voinaralski opiskeli jakuutin kieltä, tutki alueen historiaa, taloutta ja kulttuuria, toimi asianajajana, kauppiaana, lääkärinä ja maatilan johtajana. Maaliskuussa 1897 hän sai luvan palata Euroopan-puoleiselle Venäjälle.


title: Morris Peterson

text: Morris Peterson, Jr. (s. 26. elokuuta 1977 Flint) on yhdysvaltalainen koripalloilija, joka edustaa nykyisin New Orleans Hornetsia.


title: Morris Peterson

text: Peterson pelasi yliopistokoripalloa Michiganin yliopistossa. Viimeisenä kautenaan hän voitti NCAA:n mestaruuden. Peterson osallistui , jossa Toronto Raptors varasi hänet 21. pelaajana. Ensimmäisen NBA-kautensa jälkeen hänet valittiin vuoden tulokastähdistöön. Peterson pelasi Raptorsissa seitsemän kautta ennen siirtymistään New Orleans Hornetsiin vuonna 2007.


title: NBA:n donkkikilpailu

text: NBA:n donkkikilpailu on vuosittain järjestettävä kilpailu, joka pidetään yhteydessä. Kilpailu on järjestetty vuodesta 1984 lähtien, mutta vuosina 1998 ja 1999 kilpailua ei järjestetty.Voittovuodet on lihavoitu.


title: Johannes Pelkonen

text: Johannes Pelkonen (, noin 1847 Viipurin lääni – 1876) oli suomalaissyntyinen venäläinen narodnikki.


title: Johannes Pelkonen

text: Johannes Pelkonen työskenteli suutarina Pietarissa. Vuoden 1874 alussa Ivan Selivanov toi hänet Porfiri Voinaralskin Moskovaan perustamaan suutarinverstaaseen, joka toimi narodnikkien vallankumouksellisen propagandan keskuksena. Toukokuun alussa Voinaralski lähetti Pelkosen Saratoviin perustamaan suutarinverstasta, jonka oli tarkoitus toimia propagandatyön tukikohtana Volgan alueella. Verstaassa sidottiin Ippolit Myškinin maanalaisessa kirjapainossa painettuja julkaisuja ja laadittiin väärennettyjä passeja. Verstaassa 31. toukokuuta 1874 suoritetun etsinnän seurauksena Pelkonen pidätettiin. Hän oli tutkittavana narodnikkien vallakumouksellista toimintaa koskeneessa ns. , mutta hänen kuolemansa takia syyte raukesi.


title: Pertti Lonka

text: Pertti (Pepe) Eero Kalervo Lonka (14. tammikuuta 1943 Sippola – 10. huhtikuuta 2015 Loviisa) oli suomalainen pesäpalloilija.


title: Pertti Lonka

text: Lonka kuului Kouvolan Pallonlyöjäin SM-sarjayhdeksikköön vuodesta 1964 lähtien ja saavutti Suomen-mestaruuden 1966–1969 ja 1976. Lonka valittiin 1968 ja 1976 Vuoden lukkariksi. Itä–Länsi-ottelussa Lonka pelasi kaikkiaan kahdeksan kertaa.


title: Aulis Karvonen

text: Eino Aulis Karvonen (s. 13. joulukuuta 1939 Halsua) on entinen suomalainen pesäpalloilija.


title: Aulis Karvonen

text: Halsuan Toivoa edustanut Aulis (Kippura) Karvonen valittiin 1967 vuoden parhaaksi pesäpalloilijaksi ja vuoden lukkariksi. Mestaruussarjassa Aulis pelasi vuosina 1961, 1967, 1968 ja 1970. Itä-Länsi -otteluun Karvonen on valittu kerran ja Liitto-Lehdistö -otteluun kahdesti.


title: Aulis Karvonen

text: Entinen pesäpalloilija Allan Karvonen on hänen veljensä.


title: Willie Ormond

text: Willie Ormond OBE (s. 23. helmikuuta 1927 – 4. toukokuuta 1984) oli skotlantilainen jalkapallovalmentaja ja laitahyökkääjä. Hänet muistetaan erityisesti Hibernianin legendaarisen hyökkäysryhmän, "The Famous Five"n jäsenenä. Valmentajana hän mm. luotsasi Skotlannin maajoukkueen MM-kisoihin 1974.


title: Willie Ormond

text: Ormond aloitti Stenhousemuirissa, josta siirtyi jo marraskuussa 1946 Hibernianiin. Hän nousi nopeasti seuran avauskokoonpanoon ja muodosti yhdessä Bobby Johnstonen, Lawrie Reillyn, Gordon Smithin ja Eddie Turnbullin kanssa "The Famous Five"-hyökkäysmuodostelman, joka on yksi Skotlannin jalkapallohistorian kovimmista. Jokainen iski Hibs-vuosinaan yli 100 maalia. Ormond edusti Hibsiä kaikkiaan 15 vuotta ja voitti tuona aikana kolme Skotlannin mestaruutta. Hän jätti Hibsin viimeisenä kuuluisasta viisikosta siirtyen Falkirkiin 1961. Hän edusti seuraa yhden kauden ja lopetti mittavan uransa 35-vuotiaana 1962.


title: Willie Ormond

text: Skotlannin maajoukkueessa Ormond pelasi kuusi maaottelua ja teki kaksi maalia, joista toisen ottelussa Suomea vastaan 1954. Hän oli mukana Skotlannin joukkueessa MM-kisoissa 1954.Valmennusuransa Ormond aloitti Falkirkin apulaisvalmentajana. Päävalmentajadebyyttinsä hän teki St. Johnstonessa 1967. Hänen johdollaan seura eteni liigacupin finaaliin kaudella 1968/69. Liigassa seura sijoittui parhaimmillaan kolmanneksi 1970/71 jättäen taakseen Rangersin ja edeten mukaan europeleihin ensi kertaa seuran historiassa.


title: Willie Ormond

text: Vuonna 1973 Ormond siirtyi Skotlannin maajoukkueen peräsimeen ja johdatti mm. Kenny Dalglishin ja Dennis Law'n tähdittämän maajoukkueen MM-kisoihin 1974. Skotlanti ei ainoana joukkueena hävinnyt kisoissa yhtään ottelua, mutta putosi jo lohkovaiheessa maalierolla. Tämä on edelleen Skotlannin paras esitys MM-kisoissa. Ormond ei kuitenkaan onnistunut jatkamaan menestyskulkua EM1976-karsinnoissa, vaan se jäi rannalle lopputurnauksesta. Hän jätti tehtävänsä toukokuussa 1977.


title: Willie Ormond

text: Maajoukkuepestinsä jälkeen Ormond toimi Heartsin päävalmentajana. Monet Hearts-fanit eivät sulattaneet arkkivihollisseura Hibernianissa uraa tehneen Ormondin palkkaamista ja vuonna 1980 annettuja potkuja ei juurikaan surtu. Hearts-pestinsä jälkeen hän toimi vielä Hibernianin valmentajana, mutta joutui eroamaan terveydellisten syiden vuoksi.


title: Willie Ormond

text: Ormond menehtyi 4. toukokuuta 1984 Musselburghissa 57-vuotiaana. Hänen kuolemansa jälkeen St. Johnstone nimesi stadioninsa eteläkatsomon Ormondin mukaan.


title: Ippolit Myškin

text: Ippolit Nikititš Myškin (, 3. helmikuuta 1848 Pihkova – 7. helmikuuta 1885 Pähkinälinna) oli venäläinen vallankumouksellinen narodnikki.


title: Ippolit Myškin

text: Ippolit Myškin oli kirjurina työskennelleen aliupseerin ja maaorjatalonpoikaisnaisen poika. Hän opiskeli armeijan kirjureita valmistaneessa Pihkovan kantonistikoulussa ja Pietarin sotakoulussa. Vuosina 1864–1868 hän toimi armeijan topografina Pietarissa ja hallituksen kirjurina Moskovassa. Armeijasta erottuaan hän suoritti kotiopettajan tutkinnon, työskenteli kirjurina ja lehtimiehenä.


title: Ippolit Myškin

text: Vuonna 1873 Myškin hankki Moskovasta kirjapainon, jossa hän keväällä 1874 painoi Porfiri Voinaralskin tuella narodnikkien kiellettyä propagandakirjallisuutta. Painetut arkit lähetettiin Saratoviin Johannes Pelkosen suutarinverstaaseen sidottaviksi. Saratovin verstaan ja Moskovan kirjapainon paljastuttua Myškin pakeni ulkomaille. Vuonna 1875 hän palasi Venäjälle ja matkusti Viljuiskiin vapauttamaan Nikolai Tšernyševskiä. Epäonnistuneen vapautusyrityksen jälkeen Myškin pidätettiin ja lähetettiin Pietariin, jossa hänet suljettiin Pietari-Paavalin linnoitukseen.


title: Ippolit Myškin

text: Myškin oli yksi narodnikkeja vastaan nostetun ns. pääsyytetyistä. Oikeudenkäynnin aikana hän piti laajaa huomiota herättäneen vallankumouksellisen puheen. Tammikuussa 1878 Myškin tuomittiin kymmeneksi vuodeksi pakkotyöhön. Harkovan läänin Novobelgorodskin keskusvankilassa hän teki epäonnistuneen pakoyrityksen ja löi vanginvartijaa tarkoituksenaan hankkia kuolemantuomio. Oikeudenkäynnin sijasta hänet pahoinpideltiin ja siirrettiin Novoborisoglebskin vankilaan. Vuonna 1880 Myškin lähetettiin Siperiaan Karan pakkotyövankilaan. Vuoden 1882 alussa tuomiota kovennettiin 15 vuoden pakkotyörangaistuksella Myškinin Irkutskin vankilassa Lev Dmohovskin hautajaisissa pitämän puheen johdosta.


title: Ippolit Myškin

text: Huhtikuussa 1882 Myškin pakeni Karan pakkotyövankilasta, mutta jäi kuukauden kuluttua kiinni Vladivostokissa, jossa hän yritti astua ulkomaiseen laivaan. Hänet palautettiin Karaan, jossa hän osallistui vankien nälkälakkoon. Vuonna 1883 Myškin lähetettiin Pietariin Pietari-Paavalin linnoitukseen. Elokuussa 1884 hänet siirrettiin Pähkinälinnan vankilaan, jossa hän yritti hankkia kuolemantuomion heittämällä vanginvartijaa lautasella. Tammikuussa 1885 Myškin tuomittiin kuolemaan ja ammuttiin.


title: Myškin (täsmennyssivu)

text: Myškin (), naisilla Myškina (Мышкина) on venäläinen sukunimi. Se perustuu ’hiirtä’ tarkoittavaan lisänimeen "Myška".


title: Tribal-luokka

text: Tribal-luokka on ollut usean sotalaivaluokan nimenä:


title: Tommy Docherty

text: Tommy Docherty (s. 24. huhtikuuta 1928) on skotlantilainen entinen jalkapallovalmentaja ja pelaaja. Hän toimi urallaan mm. pitkään Manchester Unitedin päävalmentajana.


title: Tommy Docherty

text: Docherty aloitti pelaajauransa Shettleston Juniorsin joukkueessa 1940-luvulla. Ura sai todellisen alkusysäyksen kuitenkin vasta armeijavuosina 1946–47, jolloin Docherty palveli Palestiinassa. Palveluksensa jälkeen hän siirtyi Celticiin, jossa pelasi pari vuotta siirtyen 1949 Preston North Endiin. Englantilaisseurassa hän pelasi uransa menestyksekkäimmän jakson esiintyen yli 300 liigaottelussa ja ollen mukana FA Cupin finaalissa 1954. Yhdeksän kauden jälkeen hän jätti Prestonin 1958 ja siirtyi Arsenaliin, jota edusti kolme kautta. Hän pelasi vielä Chelseassa ennen uransa lopettamista 34-vuotiaana 1962.


title: Tommy Docherty

text: Docherty edusti Skotlantia 25 maaottelussa ja oli mukana MM-kisoissa 1954 ja 1958.valmennusuransa Docherty aloitti Chelsean apuvalmentajana helmikuussa 1961 ja Ted Draken lähdön jälkeen hän nousi lokakuussa 1962 seuran päävalmentajaksi. Seura oli pudonnut pääsarjasta ja Docherty aloitti uuden joukkueen rakennuksen. Hänet tunnetaan eritoten lahjakkaiden nuorten pelaajien tunnistajana ja motivaattorina. Docherty marssittikin Chelseassa kentälle mm. Terry Venablesin, Peter Bonettin ja Barry Bridgesin. "Docherty's Diamonds" -lempinimellä tunnettu joukkue palasi pääsarjaan heti kauden 1962/63 päätteeksi ja sijoittui siellä heti viidenneksi. Kaudella 1964/65 hän nosti seuran taistelemaan jopa triplamestaruudesta. Liigacupissa tulikin mestaruus, mutta FA Cupissa tie katkesi lopulta välierätappioon Liverpoolille ja liigassa joukkue jäi lopulta toiseksi Manchester Unitedin viedessä voiton. Kaudella 1966/67 hän johdatti Chelsean FA Cupin loppuotteluun, mutta kuten pelaajana 13 vuotta aiemmin hän joutui nytkin poistumaan tappion kärsineenä. Lopulta hän erosi tehtävistään lokakuussa 1967. Hänen seuraajansa Dave Sexton johdatti Dochertyn kasaaman ryhmän sittemmin sekä FA Cupin että Cup-voittajien Cupin mestariksi.


title: Tommy Docherty

text: Chelsea-pestinsä jälkeen Docherty luotsasi lyhyenaikaa Rotherham Unitedia ja Queens Park Rangersia, kunnes Aston Villan uusi johtaja Doug Ellis palkkasi hänet Villan valmentajaksi joulukuussa 1968. Tämäkin pesti jäi reilun vuoden mittaiseksi, sillä hän sai potkut tammikuussa 1970 Villan majaillessa kakkosdivisioonan hännillä. Tämän jälkeen ura jatkui repaleisesti FC Porton, Hull Cityn ja Skotlannin maajoukkueen peräsimessä.


title: Tommy Docherty

text: Joulukuussa 1972 Docherty jätti tuoreen pestinsä Skotlannin maajoukkueessa ja siirtyi suurseura Manchester Unitedin peräsimeen. ManUssa Docherty koki kuitenkin myrskyisän ja vaikean alun seuran pudotessa pääsarjasta kauden 1973/74 päätteeksi. Ratkaisevassa ottelussa seura hävisi Manchester Citylle. Docherty kuitenkin jatkoi valmentajana ja nosti seuran takaisin heti seuraavalla kaudella. Kaudella 1975/76 hän johdatti seuran jo neljänneksi ja FA Cupin finaaliin, jossa Docherty koki jo uransa kolmannen tappion – tälläkertaa Southamptonille. Lopulta kaudella 1976/77 tärppäsi ManUn kaadettua FA Cupin loppuottelussa Liverpoolin. Kunnia oli kuitenkin katoavaista ja pian finaalivoiton jälkeen julkisuuteen levisi tieto Dochertyn ja seuran fysioterapeutin vaimon suhteesta ja hän sai potkut heinäkuussa 1977.


title: Tommy Docherty

text: Kauan ei kohu kuitenkaan Dochertya pitänyt työttömänä ja syyskuussa 1977 hän siirtyi Derby Countyn päävalmentajaksi. Derbyssa hän valmensi huhtikuuhun 1979 saakka. Aikaa varjosti myös kunnianloukkausoikeudenkäynti entistä ManU-pelaaja Willie Morgania vastaan. Derbysta lähtönsä jälkeen hän valmensi Queens Park Rangersia saaden melkein heti potkut ja tultuaan palkatuksi uudelleen vain muutama päivä myöhemmin. Kovista panostuksista huolimatta hän ei onnistunut nostamaan seuraa takaisin pääsarjaan vaan sai potkut lokakuussa 1980.


title: Tommy Docherty

text: QPR-pestinsä jälkeen Docherty valmensi Australiassa Sydney Olympicia palaten kesällä 1981 pelaajavuosiensa menestyseura Preston North Endiin. Valmentajana hänestä ei kuitenkaan tullut seurassa suurta legendaa ja hän sai potkut jo joulukuussa. Tämän jälkeen hän valmensi pari vuotta Australiassa palaten vielä kerran Englantiin. Menestys Wolverhamptonissa ja Altrinchamissa eivät sujuneet järin menestyksekkäästi ja lopulta pitkä ura päättyi kauden 1987/88 jälkeen.


title: Tommy Docherty

text: Valmennusuransa jälkeen kiisteltynä persoonana ja armoitettuna tarinankertojana tunnettu Docherty on toiminut puhujana erilaisissa tilaisuuksissa.


Rio de Janeiron tulvat ja maanvyöryt 2010 alkoivat jatkuvilla rankkasateilla Rio de Janeiron osavaltiossa, Brasiliassa, vuoden 2009 viimeisinä päivinä. Rankkasateet aiheuttivat tulvia ja maanvyöryjä, joissa oli uuteen vuoteen mennessä kuollut 18 ihmistä. Maanantaina 4. tammikuuta 2010 sateiden lakattua lähes 80 ihmistä oli saanut surmansa. Yli neljä tuhatta alueen asukasta jouduttiin evakuoimaan.


title: Rio de Janeiron tulvat ja maanvyöryt 2010

text: Maanvyöryt iskivät pahimmin Angra dos Reisin kuntaan, joka sijaitsee 150 kilometriä lounaseen Rio de Janeiron kaupungista. Pelkästään kunnan alueella sijaitsevalla Ilha Granden saarella menetettiin ainakin 35 ihmishenkeä, kun maanvyöry tuhosi hienostohotellin saaren rannalla. Myös kunnan alueella sijaitsevat Brasilian ainoat ydinvoimalat joutuivat vaaraan, ja niiden sulkemista harkittiin varotoimenpiteenä.


title: Jyvan Kyrla

text: Jyvan Kyrla (myös Kyrlja, , oikealta nimeltään Kirill Ivanovitš Ivanov, ; 17. maaliskuuta 1909 nykyisen Mari Elin Sernurin piirin Kupsolan kylä – heinäkuu 1943 Ural) oli neuvostoliittolainen näyttelijä ja runoilija. Kansallisuudeltaan hän oli mari.


title: Jyvan Kyrla

text: Jyvan Kyrla syntyi köyhään talonpoikaisperheeseen. Kulakit tappoivat hänen köyhälistökomitean toimintaan osallistuneen isänsä. Äiti jäi yksin kolmen lapsen kanssa. Kyrla (Kirill) kävi paimenessa, työskenteli renkinä ja kiersi kerjuulla.


title: Jyvan Kyrla

text: Kyrla suoritti Marisolan alkeiskoulun ja muutti Sernuriin jatkamaan kouluopintojaan. Syksyllä 1926 Marin autonomisen alueen Sernurin komsomolkomitea lähetti hänet opiskelemaan Kazanin yliopiston työläistiedekunnan marilaiseen osastoon.


title: Jyvan Kyrla

text: Kyrla kiinnostui varhain runoudesta, musiikista, teatterista ja elokuvista ja osallistui innokkaasti opiskelijoiden harrastustoimintaan. Opettajat panivat merkille hänen lahjakkuutensa ja lähettivät hänet syksyllä 1929 opiskelemaan Valtion elokuvateknikumin näyttelijäosastolle.


title: Jyvan Kyrla

text: Yhdessä kansallisten näyttelijätyöpajojen opiskelijoiden kanssa Kyrla sai kutsun Neuvostoliiton ensimmäisen äänielokuvan "Passi elämään" ("Putjovka v žizn", 1931) kuvauksiin. Ohjaaja Nikolai Ekk valitsi hänet esittämään yhtä elokuvan pääosista, katulasten johtajaa Mustafaa. Opintojen ohessa kahden vuoden ajan kuvattu elokuva teki Kyrlasta koko maan elokuvayleisön tunteman näyttelijän. Hänen elämäkertaansa perustuu marinuorison elämästä kertova elokuva "Pesnja o stšastje" (”Laulu onnesta”, 1934).


title: Jyvan Kyrla

text: Elokuvateknikumista valmistuttuaan näyttelijä työskenteli Vostokfilm-studiolla. Vuosina 1934–1936 hän osallistui Jevgeni Ivanov-Barkovin ohjaaman "Namestnik Buddy" (”Buddhan sijainen”) -elokuvan kuvauksiin Mongoliassa. Vuoden 1937 alussa Kyrla muutti Joškar-Olaan, jossa hänestä tuli Marin draamateatterin näyttelijä.


title: Jyvan Kyrla

text: Jyvan Kyrla tunnetaan myös runoilijana. Hänen runojaan painettiin Moskovassa 1930-luvun vaihteessa ilmestyneessä "Mari jal" (”Marikylä”) -lehdessä. Runoilijan elinaikana ilmestyi kolme marinkielistä runokokoelmaa: "Me udarne ulyna" (”Olemme iskureita”, 1931; yhdessä Olyk Ipain kanssa), "Revoljutsijyn jükšö dene muraltem myi jyvyrten" (”Laulan ilosta vallankumouksen äänellä”, 1932) ja "Šotšmo ketše" (”Syntymäpäivä”, 1935). Tammikuussa 1937 Kyrla hyväksyttiin Neuvostoliiton kirjailijaliiton ehdokasjäseneksi.


title: Jyvan Kyrla

text: Kyrla pidätettiin huhtikuussa 1937 syytettynä vastavallankumouksellisesta toiminnasta. Hänet tuomittiin kymmeneksi vuodeksi vankeuteen ja lähetettiin Vienanmeren–Itämeren kanavan vankileirille. Virallisen tiedon mukaan hän kuoli vankileirillä Uralilla heinäkuussa 1943.


title: Jyvan Kyrla

text: Ivan Kyrlan maine palautettiin Stalinin kuoleman jälkeen. Vuosina 1957 ja 1969 julkaistiin hänen marinkieliset runokokoelmansa ja vuonna 1968 venäjänkielinen valikoima. Marraskuussa 2009 Joškar-Olan asema-aukiolle pystytettiin runoilijan ja näyttelijän muistomerkki.


title: J-luokka (hävittäjä)

text: J-luokka oli Britannian Kuninkaallisen laivaston hävittäjäluokka. Luokan alukset muodostivat vuoden 1937 laivasto-ohjelman kahdeksan hävittäjää.


title: J-luokka (hävittäjä)

text: Euroopan poliittinen tilanne oli kärjistynyt maaliskuusta 1936 alkaen Saksan laajenemisen vuoksi. Jo vuotta aiemmin olivat Ranska ja Englanti joutumassa sotaan Etiopiaan hyökänneen Italian kanssa. Amiraliteetti totesi Italian laivaston Navigatori-luokan, Japanin laivaston Fubuki-luokan sekä valmisteilla olevien Saksan laivaston hävittäjien olevan suurempia ja paremmin aseistettuja kuin Kuninkaallisen laivaston A- ja I-luokkien alukset. Johtopäätös tuotti Tribal-luokan kehityksen ja tuotannon, mutta alukset olivat liian kalliita, jotta niitä voitaisiin tuottaa suuria määriä. A-luokkaan pohjautuneet alukset olivat vastaavasti jo kymmenen vuotta vanhoja ja siten eivät soveltuneet uuden kehitystyön pohjaksi.


title: J-luokka (hävittäjä)

text: Alusten pääaseeksi päätettiin asentaa edelleen 4,7 tuuman tykit, mutta niihin tuli saada uusi raskaampi kranaatti. Tykkien korotuskulma mahdollisuuksista käytiin keskustelua, mutta johtopäätöksenä päätettiin valmistaa kaksi prototyyppiasetta:


title: Vuk (artisti)

text: Vuk (oik. Emily Cheeger) on suomalais-yhdysvaltalainen kokeellista musiikkia esittävä artisti. Hän on julkaissut kaksi albumia, joista viimeisin "The Plains" ilmestyi 22. huhtikuuta 2009. Lavalla hänen taustabändissään soittavat Loupine, Janne Lastumäki ja Juho Alajuuma. Vuk on laulanut myös Riitaoja-yhtyeessä.


title: Uusikylä (Pietari)

text: Uusikylä (myös "Malnova", "Vattula"; ) on entinen inkerinsuomalaisten asuttama kylä nykyisen Pietarin kaupungin alueella.


title: Uusikylä (Pietari)

text: Kylä sijaitsi Ohtajokeen laskeneen Malinovka-joen suussa nykyisten Peredovikov-kadun ja Udarnikov-prospektin kulmassa. Se mainitaan suomalaisen Pyhän Marian seurakunnan kirkonkirjoissa ensimmäisen kerran vuonna 1749. Kylä hävisi 1970-luvulla Orskoin ja Ruutmyllyn asuinalueen rakentamisen yhteydessä. Samaan aikaan peitettiin Malinovka-joki. Nykyään Malinovkaksi kutsutaan Udarnikov, Industrialnyi ja Entuziastov -prospektien sekä Ohtajoen rajoittamaa aluetta.


title: Uusikylä (Pietari)

text: Pietarin alueella on myös toinen Uusikylä (ven. "Novaja"). Se sijaitsee Ohtajoen oikealla rannalla Piskarjovski-prospektin päässä.


title: Töyhtömuurat

text: Töyhtömuurat ("Rhegmatorhina") on puumuurien heimoon kuuluva varpuslintusuku. Töyhtömuurien sukuun kuuluu BirdLifen mukaan viisi lajia.


title: Dysfunction

text: Dysfunction on Staindin toinen studioalbumi. Se ilmestyi 13. huhtikuuta 1999 Flipin/Elektran kautta. Sitä ennen oli julkaistu omakustannelevy "Tormented" (1996). "Dysfunction"-levyltä ilmestyivät singleinä "Just Go", "Mudshovel" ja "Home". Levyn tuottajana oli Terry Date.


title: Dysfunction

text: Albumi kestää 56 minuuttia ja 14 sekuntia.


title: Epäilyt Barack Obaman kansalaisuudesta

text: Yhdysvaltain 44. presidentin Barack Obaman kansalaisuudesta on esitetty teorioita, joiden mukaan hän ei olisi syntyperäinen Yhdysvaltain kansalainen eikä näin ollen voisi toimia presidenttinä. Joidenkin teorioiden mukaan hän syntyi Keniassa eikä Havaijilla ja että hänen syntymätodistuksensa olisi väärennös. Toinen teoria väittää hänen syntyneen Indonesiassa. Yhdysvaltain korkein oikeus on hylännyt kolme valitusta asiasta. Vaikka kongressi varmisti Obaman valinnan presidentiksi 8. tammikuuta 2009 ja hän astui virkaansa 20. tammikuuta, oikeusjutut asiasta jatkuivat.


title: Epäilyt Barack Obaman kansalaisuudesta

text: Yhdysvalloissa Obaman syntyperän kyseenalaistajia nimitetään nimellä "birthers".


title: Epäilyt Barack Obaman kansalaisuudesta

text: Yleinen argumentti oli, että Obama ei julkistanut valokopiota ns. pitkästä syntymätodistuksestaan. Lopettaakseen nämä väitteet Valkoinen talo julkisti virallisen pitkän syntymätodistuksen 27. huhtikuuta 2011. Se vahvistaa Obaman syntyneen 4. elokuuta 1961 kello 19:24 Honolulussa Havaijilla.


title: Epäilyt Barack Obaman kansalaisuudesta

text:
Politico on jäljittänyt teorioiden alkuunpanijaksi erään illinoisilaispoliitikon, joka leimasi Obaman kaappimuslimiksi 2004.
Kysymys Obaman syntyperästä nousi esiin vuonna 2008, kun hän kilpaili Hillary Clintonia vastaan demokraattien esivaalikampanjassa. Clintonin vanhempi strategisti Mark Penn kirjoitti vuonna 2007 muistion, jossa ehdotettiin vaalikampanjassa keskittymistä Obaman asumiseen Havaijilla ja Indonesiassa hänen leimaamistaan epä-amerikkalaiseksi ja amerikkalaisten juurten puutetta.
Sittemmin Clintonin kovimmat kannattajat alkoivat levitellä huhuja että Obama ei olisi USA:n kansalainen. Clintonin kampanjasta myös erotettiin yksi vapaaehtoiskoordinaattori, joka oli välittänyt huhuja eteenpäin sähköpostilla.


title: Epäilyt Barack Obaman kansalaisuudesta

text: Donald Trump toisti oman presidentinvaalikampanjansa aikana usean kerran väitettä että Hillary Clinton aloitti huhut Obaman syntyperästä.


title: Epäilyt Barack Obaman kansalaisuudesta

text:
Tunnettuja teorioiden kannattajia ovat pennsylvanialainen lakimies Philip J. Berg ja konservatiivinen aktivisti Alan Keyes, joka hävisi Obamalle Illinois'n vuoden 2004 senaatin vaalin. Berg kannattaa myös salaliittoteorioita syyskuun 11. päivän iskuista. Vuosina 2003 ja 2004 aloittamissaan oikeusjutuissaan hän pyrki paljastamaan George W. Bushin hallinnon osallisuuden iskuihin.
Perustuslakipuolue vaati myös Obaman "pitkän kaavan" syntymätodistuksen ("Long form") julkaisua.


title: Epäilyt Barack Obaman kansalaisuudesta

text:
Tunnettuja poliitikkoja, jotka ovat suhtautuneet epäilevästi Obaman syntymätodistukseen ovat muun muassa Richard Shelby, Roy Blunt,Joe Arpaio. .Jean Schmidt ja Sarah Palin. Median kiinnitettyä huomiota Palinin kommenttiin hän julkaisi Facebook-sivullaan lausunnon, jossa totesi tarkoittaneensa, että äänestäjillä on oikeus kysyä kysymyksiä ja että hän itse ei pyytänyt Obamaa julkaisemaan syntymätodistustaan tai väittänyt tämän syntyneen Yhdysvaltain ulkopuolella. Hän vertasi syntymätodistuksen kyseenalaistamista siihen, että jotkut epäilivät onko hän todella poikansa Trigin äiti.
Donald Trump, joka vuonna 2011 pohti asettumista ehdolle republikaanien seuraavan vuoden presidentinvaalien esivaaleihin, kyseenalaisti kampanjassaan Obaman syntyperän.


title: Epäilyt Barack Obaman kansalaisuudesta

text: Kalifornialainen asianajaja Orly Taitz julkisti syntymätodistuksen, jonka mukaan Obama olisi syntynyt mombasalaisessa sairaalassa. Siinä hänen syntymäajakseen oli merkitty 4.8.1961 ja siinä oli Kenian tasavallan leima. Dokumentti paljastui lähes välittömästi väärennökseksi: ko. aikaan maa oli Ison-Britannian Itä-Afrikan protektoraatti ja Mombasa osa Sansibaria vuoteen 1963. Kenian tasavalta itsenäistyi 1964.


title: Epäilyt Barack Obaman kansalaisuudesta

text:
Tuomari R. Barclay Surrick hylkäsi Philip J. Bergin 21. elokuuta 2008 jättämän valituksen, jonka mukaan Obama olisi syntynyt Keniassa tai että hän olisi Indonesian kansalainen. Berg anoi valituslupaa korkeimpaan oikeuteen, joka hylättiin 12. tammikuuta. United States Court of Appeals for the Third Circuit hylkäsi tapauksen "Berg v. Obama et al.", koska asiasta ei ollut näyttöä tai väittelyä.
Pew Researchin elokuussa 2009 tekemän tutkimuksen mukaan 80 % yhdysvaltalaisista oli kuullut Obaman syntymätodistukseen liittyviä väitteitä. Republikaaneista 39 % oli sitä mieltä, että asia oli jäänyt liian vähälle huomiolle, kun taas 26 % mielestä asia oli saanut liikaa huomiota. Demokraateista 58 % katsoi asian saaneen liikaa julkisuutta mediassa.


title: Epäilyt Barack Obaman kansalaisuudesta

text: Research 2000 -yhtiön vuonna 2009 tekemän mielipidemittauksen mukaan vain 42 % republikaaneista uskoi Obaman syntyneen Yhdysvalloissa, 28 % ei tähän uskonut ja 30 % ei osannut sanoa kantaansa. Eniten epäilijöitä oli etelävaltioissa.


title: Epäilyt Barack Obaman kansalaisuudesta

text: Helmikuun 2011 kyselyssä, jossa kartoitettiin republikaanien presidenttiehdokkaan valitsevien valitsijamiesten kantoja, 51 % uskoi että Obama on syntynyt ulkomailla. 28 % uskoi hänen olevan syntyjään yhdysvaltalainen.


title: Epäilyt Barack Obaman kansalaisuudesta

text: Rasismin on väitetty olevan tärkeä motivoiva tekijä Obaman syntymätodistusta koskevissa teorioissa, koska monien on vaikea hyväksyä mustaihoista presidenttiä . Republikaanien kansallisen komitean puhemies Michael Steele antoi edustajansa välityksellä julkilausuman, jonka mukaan: "Puhemies Steele uskoo tämän olevan tarpeeton häiriötekijä ja uskoo presidentin olevan Yhdysvaltain kansalainen."


title: Ruutmylly

text: Ruutmylly () on historiallinen kaupunginosa ja nykyinen Krasnogvardeiskin piiriin kuuluva kunnallishallintoalue Pietarissa Venäjällä. Se sijaitsee kaupungin itäosassa Ohtajoen vasemmalla rannalla.


title: Ruutmylly

text: Vuonna 1715 Ohtajoen kosken rannalle rakennettiin Pietari I:n määräyksestä ruutitehdas, jonka ympärille syntyi asutusta. 1700-1800-luvuilla Ruutmylly oli Pietarin teollinen esikaupunki. Vuonna 1917 se liitettiin kaupungin alueeseen. Nähtävyyksiä ovat klassistiset Žernovkan kartano (1700-luvun loppu) ja profeetta Eliaan kirkko (1781–1785) sekä ruutitehtaan rakennukset.


title: Ruutmylly

text: Rževkan-Porohovyjen (Orskoin-Ruutmyllyn) alueelle on 1970-luvulta lähtien rakennettu laaja lähiökeskittymä. Nykyisen Krasnogvardeiskin piirin Porohovyjen kunnallishallintoalueella (entiseltä nimeltä Pietarin 35. kunnallishallintoalue) on noin 120 000 asukasta.


title: Asan diskografia

text: Tämä on suomalaisen rap-artisti Asan diskografia.


title: Polsteri

text: Polsteri () on historiallinen kaupunginosa ja kunnallishallintoalue Pietarin Krasnogvardeiskin piirissä Venäjällä. Se sijaitsee kaupungin itäosassa Nevan vasemmalla rannalla. Nimitys juontuu latinan sanasta "paluster" ’soinen’.


title: Polsteri

text: 1700-luvun alussa seudun eteläosassa oli "Kazatšja"-niminen esikaupunki. 1700-luvun loppupuolella suuri osa alueesta kuului ruhtinas Aleksandr Bezborodkolle, jonka maaorjat muodostivat Polsterin kylän. 1800-luvun alussa seudulle syntyi huvila-asutusta. Vuosina 1721–1865 paikallisten kivennäisvesilähteiden yhteydessä toimi yksi Venäjän ensimmäisistä kylpylöistä. Nykyään "Poljustrovskaja"-kivennäisvettä pullotetaan myyntiin.


title: Polsteri

text: 1800-luvun jälkipuoliskolla Nevan rannalle syntyi suuria teollisuuslaitoksia. Pietarin suomalaisia oli töissä muun muassa Parviaisen rautavalimolla ja konepajalla. 1900-luvun alussa alettiin rakentaa alueen pohjoisosaa. 1910-luvulla perustettiin Pietari Suurelle nimetty sairaala. Lokakuun vallankumouksen jälkeen pohjoisosa liitettiin Pietarin kaupunkiin. 1920–1930-luvuilla rakennettiin Kondratjevski-prospektin asuinalue (arkkitehti Grigori Simonov ym.), tavaratalo ja Leningradin suurin elokuvateatteri "Gigant" (Aleksandr Gegello ja David Kritševski). Laajamittainen lähiörakentaminen alkoi 1950-luvun lopussa.


title: Polsteri

text: Alueella sijaitsee suomalaisten neuvostoaikana suosima "Karelija"-hotelli. Nähtävyyksiin kuuluu Bezborodkon huvila (Sverdlovskaja-rantakatu 40, nykyään sairaala).


title: Sayed Moawad

text: Sayed Moawad (, s. 25. toukokuuta 1979 Al-Fayyum) on egyptiläinen jalkapalloilija, pelipaikaltaan vasen laitapuolustaja. Hän edustaa Egyptin valioliigassa pelaavaa Al-Ahlia.


title: Sayed Moawad

text: Moawad aloitti ammattilaisuransa Aluminiumissa vuonna 2000, josta hän siirtyi Ismailiin kahden vuoden sopimuksella vuonna 2006. Viimeisellä kaudellaan Moawad kävi pelaamassa lainalla Turkin pääsarjassa Trabzonsporin riveissä kolme kuukautta. Palattuaan takaisin kotimaahansa hän siirtyi kauden päätyttyä Al-Ahliin kesällä 2008.


title: Jarmo Suokas

text: Jarmo ”Jammu” Suokas (s. 31. heinäkuuta 1927 Antrea) on aktiiviuransa lopettanut suomalainen pesäpalloilija ja koripalloilija.


title: Jarmo Suokas

text: Suokas voitti Suomen-mestaruuden vuosina 1949–1952 Lahden Mailaveikkojen joukkueessa ja vuonna 1971 ikämiesten SM-kultaa Kuusankosken Puhdissa. Itä–Länsi-ottelussa Suokas on pelannut kolmesti. Lisäksi hän pelasi vuonna 1952 Helsingin olympiakisoissa Suomen ja Yhdysvaltojen välisessä baseball-näytöksessä, jossa hän löi Suomen ainoan juoksun 1–19-tappioon päättyneessä kamppailussa.


title: Jarmo Suokas

text: Koripalloa Suokas pelasi SM-sarjatasolla Tampereen Pyrinnössä kaudella 1955, jolloin Pyrintö sijoittui viidenneksi. Suokas kuului Pyrinnön kokoonpanoon 19 ottelussa ja pelasi 1,8 pisteen ja 0,9 virheen keskiarvoilla ottelua kohden.


title: Paul Vainio

text: Paul Gunnar Vainio (s. 2. toukokuuta 1927) on entinen suomalainen pesäpalloilija.


title: Paul Vainio

text: Paul Vainio voitti Ilvesten SM-kultaa 1945 ja pelasi siitä lähtien vuoteen 1959 asti Työväen Mailapoikien mestaruussarjajoukkueessa saavuttaen SM-hopeaa 1956 ja 1957 ja pronssia 1955. Vainio pelasi yhdeksässä PPL-TUL ja kahdessa Itä-Länsi -ottelussa. Kauden parhaaksi pelaajaksi hänet valittiin 1949.


title: Paul Vainio

text: TUL:n pesäpallomestaruuden Vainio voitti , , , ja 1954.


title: Marvin Breckinridge Patterson

text: Mary Marvin Breckinridge Patterson (1905 New York, New York – 11. joulukuuta 2002 Washington DC) oli yhdysvaltalainen toimittaja, valokuvajournalisti ja elokuvaaja. Häntä kutsuttiin yleisesti toisella etunimellään Marvin.


title: Marvin Breckinridge Patterson

text: Breckinridgen isä oli John C. Breckinridge, jonka isä oli varapresidenttinä toiminut John C. Breckinridge. Breckinridgen äiti oli Isabella Goodrich Breckinridge, jonka isä oli tehtailija B. F. Goodrich. Breckinridgen ensimmäinen elokuva oli vuonna 1930 valmistunut "The Forgotten Frontier", joka kertoi Kentuckyn vuoristoalueella toimivan Frontier Nursing Service -sairaanhoitopalvelun toiminnasta. Breckinrige matkusteli paljon, ja hänen matkoillaan ottamiaan valokuvia julkaisivat muun muassa National Geographic, Look, Life ja Harper's Bazaar.


title: Marvin Breckinridge Patterson

text: Toisen maailmansodan syttyessä CBS:n Edward R. Murrow palkkasi Breckinridgen kirjeenvaihtajaksi. Vuonna 1940 hän avioitui diplomaatti Jefferson Pattersonin kanssa, joka myöhemmin toimi muun muassa Yhdysvaltain Uruguayn suurlähettiläänä. Breckinridge erosi CBS:n palveluksesta avioiduttuaan. Hän halusi jatkaa edelleen valokuvajournalismin parissa, mutta Yhdysvaltain ulkoministeriö esti hänen kuviensa julkaisun, koska se olisi saattanut vaikeuttaa hänen tuolloin Berliinissä asemapaikkaansa pitäneen aviomiehensä työtä. Breckinridge yritti epävirallisesti dokumentoida elämää sotavankileireillä, mutta se kaatui saksalaisten viranomaisten vastustukseen. Tämän jälkeen hän toimi muun muassa muiden diplomaattien vaimojen opastajana.


title: Marvin Breckinridge Patterson

text: Aviomiehensä kuoltua vuonna 1977, Breckinridge istui muun muassa Frontier Nursing Servicen, Textile Museumin, Yhdysvaltain kansallisorkesterin ja Meridian House Internationalin johtokunnissa. Vuonna 1983 hän lahjoitti Marylandin osavaltiolle maatilansa, jonka alueelta on tehty arkeologisia löytöjä. Tila tunnetaan nykyään nimellä Jefferson Patterson Park and Museum. Breckinridge kuoli vuonna 2002.


title: Vuktylin piiri

text: Vuktylin piiri (, ) on kunnallinen itsehallintoalue Komin tasavallassa Venäjällä. Vuonna 1975 perustetun piirin pinta-ala on 22 400 neliökilometriä. Asukkaita on 16 200 henkeä (vuonna 2009).


title: Vuktylin piiri

text: Vuktylin piiri sijaitsee Komin tasavallan koillisosassa. Pohjoisessa se rajoittuu Petšoran piiriin, idässä Hanti-Mansian autonomiseen piirikuntaan sekä etelässä Troitsko-Petšorskin ja lännessä Sosnogorskin piireihin. Piirin alueella sijaitsee Jugyd Va -kansallispuisto.


title: Vuktylin piiri

text: Piirin hallinnollinen keskus on Vuktylin kaupunki, josta on 575 kilometriä tasavallan pääkaupunkiin Syktyvkariin. Kaupungin lisäksi piiriin kuuluu neljä maalaiskuntaa: Dutovo, Lemtybož, Podtšerje ja Ust-Soplesk.


title: Vuktylin piiri

text: Asukkaista on vuoden 2002 väestönlaskennan mukaan 67,7 % venäläisiä, 11,9 % komeja, 10,3 % ukrainalaisia, 2,0 % tataareja ja 1,8 % valkovenäläisiä.


title: Vuktylin piiri

text: Talous perustuu maakaasuesiintymien ja metsävarojen hyödyntämiseen. Vuktyl on Komin tasavallan kaasuntuotannon keskus.


title: Karim Ziani

text: Karim Ziani (; s. 17. elokuuta 1982 Sèvres, Ranska) on algerialainen jalkapalloilija, pelipaikaltaan keskikenttäpelaaja. Hän edustaa Romanian pääsarjassa Petrolul Ploieștia. Ziani on pelannut myös Algerian maajoukkueessa vuosina 2003–2012.


title: Karim Ziani

text: Ziani aloitti jalkapalloilun RC Parisin junioreissa vuonna 1995. Sittemmin hän aloitti ammattilaisuransa Troyesin paidassa kaudella 2000-2001, kun Alain Perrin huomasi hänen kykynsä. Hän pelasi aina kauteen 2003-2004 asti joukkueessa mutta jäätyään viimeisenä kautenaan vähälle peliajalle Ziani siirtyi lainalle Lorientiin kaudella 2004-2005. Hyvien otteiden myötä joukkue päätti ostaa hänet. Ziani vietti kuitenkin vain yhden kauden joukkueessa ja tuli kauden aikana äänestetyksi Ligue 2:n parhaaksi pelaajaksi kaudella 2005-2006.


title: Karim Ziani

text: Kesällä 2006 Ziani siirtyi kolmen vuoden sopimuksella Sochaux'n riveihin entisen valmentajansa Perrinin alaisuuteen. Joukkueen paidassa Ziani juhli Ranskan cupin voittoa ja auttoi joukkuettaan pääsemään UEFA Cupiin. Ziani siirtyikin yhden kauden jälkeen Marseilleen neljän vuoden sopimuksella, jota vastaan hän pelasi vuoden 2007 Ranskan cupin loppuottelussa.


title: Karim Ziani

text: Ziani siirtyi heinäkuussa 2009 Saksaan Wolfsburgiin neljän vuoden sopimuksella. Avauskausi Saksassa oli Zianille hankala, sillä hän joutui pelaamaan normaalista pelipaikasta poiketen enemmän keskikentän laidalla. Lisäksi loukkaantumisen hankaloittivat Zianin peliaikaa. Kauden jälkeen hän oli valmis siirtymään uuteen seuraan vuoden 2010 MM-kisojen jälkeen ja sai kesän aikana tarjoituksia muun muassa Monacolta, Lilleltä ja Saint-Étiennelta. Ziani päätti kuitenkin jäädä Wolfsburgiin Steve McClarenin tultua joukkueen uudeksi päävalmentajaksi.


title: Karim Ziani

text: Ziani kävi neuvotteluja tammikuussa 2011 Newcastle Unitedin kanssa, mutta siirtyi 14. tammikuuta 2011 puolen vuoden lainasopimuksella Turkin Superliigaan, Kayserisporiin. Joukkueella on myös optio ostaa Ziani kauden päätteeksi 2,5 miljoonalla eurolla. Hän pelasi kauden aikana kolmetoista ottelua. Seura oli myös halukas solmimaan Zianin kanssa kahden vuoden sopimuksen.


title: Karim Ziani

text: Kauden päätyttyä Ziani ilmoitti heinäkuussa 2011 purkaneensa sopimuksensa Wolfsburgin kanssa.


title: Karim Ziani

text: Heinäkuussa 2011 Ziani allekirjoitti Al-Jaishin kanssa kolmen vuoden sopimuksen. Hänet nimitettiin joukkueen uudeksi kapteeniksi ja pelasi ensimmäisen ottelunsa 18. syyskuuta 2011 Al-Khoria vastaan. Ziani onnistui ensimmäisen kerran maalinteossa kaudella 22. syyskuuta 2012, tehtyään 0–1 voittomaalin Lekhwiya vastaan.


title: Karim Ziani

text: Ziani pelasi ensimmäisen maaottelunsa Algerian paidassa vuonna 2003 Belgiaa vastaan. Hänet valittiin heti seuraavana vuonna vuoden 2004 Afrikan kisoihin, jossa joukkueen matka katkesi puolivälieriin Marokkoa vastaan.


title: Karim Ziani

text: Ziani valittiin myös vuoden 2010 Afrikan kisoihin, jossa hän johdatti maansa pronssiotteluun Nigeriaa vastaan. Algeria kuitenkin hävisi ottelun maalein 1-0. Samana vuonna Ziani pelasi myös MM-kisoissa, jossa hän oli mukana Algerian kaikissa kolmessa ottelussa.


title: Karim Ziani

text: Ziani syntyi Ranskassa ja omaa kaksoiskansalaisuuden isänsä Rabahin myötä, joka on kotoisin Béjaïasta, Algeriasta. Hänen äitinsä on ranskalainen, mutta Ziani kasvoi isänsä luona vanhempiensa erottua. Ziani on naimisissa ja parilla on kaksi lasta Leena ja Qais.


title: Karim Ziani

text: Zianin sisko on naimisissa jalkapalloilija Antar Yahian kanssa.


title: Ihmeitä

text: Ihmeitä: Kävelyretkiä kaikkeuteen on Esko Valtaojan kolmas, vuonna 2007 julkaistu kirja. Trilogian kolmannessa osassa Valtaoja vie lukijansa mukaan kävelyretkille kaikkeuden ihmeisiin.


title: Vuosaaren urheilutalo

text: Vuosaaren urheilutalo () on vuonna 1979 avattu liikuntakeskus Vuosaaren keskustassa Itä-Helsingissä. Se sijaitsee osoiteessa Vuosaarentie 5, Vuotaloa vastapäätä, kauppakeskus Columbuksen ja Vuosaaren metroaseman välittömässä läheisyydessä. Talossa on uimahalli, useita kuntosaleja, palloiluhalli, judotatami ja painimolski. Lisäksi palveluihin kuuluu mm. kahvila, kokoustiloja ja tilaussauna. Urheilutalon vuosittainen kävijämäärä on noin 600 000.


title: Vuosaaren urheilutalo

text: Vuosaaren urheilutalon laajennusosa avattiin 16. huhtikuuta 2011. Laajennukseen sisältyy muun muassa uusia altaita, hyppytorni, vesiliukumäki, sauna- ja pukuhuonetilat, muita liikuntatiloja sekä uusi kahvila. Keväällä 2012 aloitettiin vanhan puolen peruskorjaus, joka valmistui kesällä 2013.


title: Vuosaaren urheilutalo

text: Talon omistaa Vuosaaren Urheilutalo Oy, joka työllisti vuonna 2007 26 henkeä ja jonka liikevaihto vuonna 2008 oli 1,4 milj. euroa. Helsingin kaupunki omistaa 89 prosenttia yhtiön osakkeista. Vuoden 2009 alusta urheilutalon toiminnassa yhteistyökumppanina on ollut Helsingin kaupungin 51,3-prosenttisesti omistama Urheiluhallit Oy. Käyttäjille tämä on näkynyt siinä, että samat älykortit käyvät Vuosaaressa ja Urheiluhallien muissa toimipisteissä.


title: Vuosaaren urheilutalo

text: Vuosaaren uimahalli sijaitsee Vuosaaren urheilutalossa.


title: Weirdsville – kummajaisten kaupunki

text: Weirdsville – kummajaisten kaupunki on vuonna 2007 ensi-iltansa saanut kanadalainen komediarikoselokuva, jonka ohjasi Allan Moyle. Käsikirjoituksesta vastasi Willem Wennekers ja pääosissa näyttelivät Scott Speedman, Wes Bentley ja Taryn Manning.


title: Weirdsville – kummajaisten kaupunki

text: Kaksi narkomaania Royce ja Dexter asuvat oudossa Weedsville kylässä, jossa he ovat velkaantuneet gangsteri Omarille. Roisto päättää, että velat voi maksaa myös myymällä huumeita. Kaksikko kuitenkin käyttää itse huumet, jonka seurauksena Roycen tyttöystävä Matilda kuolee yliannostukseen ja kuolee. Royce ja Dexter päättävät haudata naisen hylättyyn drive-in-teatteriin. Tilanne kuitenkin muuttuu kun Dexter huomaa paikalliset saatananpalvojat suorittamassa rituaalia. Kaksi yrittää paeta saatananpalvojia, mutta jäävät kiinni. Sen sijaan he yrittävät uhrata Matildan, joka herääkin henkiin viiltelyn seurauksena. Kolmikko päättää paeta paikalta ja yrittävät varastaa vanhan miehen kassakaapin, jolla he saisivat maksettua Omarille velkarahansa.


title: HMS Jervis

text: HMS Jervis (viirinumerot F00 ja 1940 alkaen G00) oli Britannian Kuninkaallisen laivaston J-luokan hävittäjä, joka palveli toisessa maailmansodassa.


title: HMS Jervis

text: Alus tilattiin 25. maaliskuuta 1937 Hawthorn Leslie and Companyltä osana vuoden 1936 laivasto-ohjelmaa. Sen köli laskettiin 26. kesäkuuta ja alus laskettiin vesille 9. syyskuuta 1938 kumminaan Hilda Maud St. Leger Jervis. Alus valmistui 12. toukokuuta 1939, jolloin sen valmistuskustannukset olivat 392451 puntaa ilman Amiraliteetin toimittamia ase- ja viestijärjestelmiä.


title: HMS Jervis

text: Alus, joka oli varustettu laivueenjohtajaksi lisäämällä majoitustiloja, nimettiin vuoden 1797 Cabo de st. Vincenton taistelun voittajan amiraali Sir John Jervisin mukaan.


title: HMS Jervis

text: Palvelukseen otettaessa alus määrättiin Kotilaivaston 7. hävittäjälaivueen johtoalukseksi. Se lähti 14. toukokuuta Chathamiin, missä alus siirrettiin 30. toukokuuta telakalle kolaroinnissa saatujen vaurioiden korjaamiseksi. Alus vastaanotti ampumatarvikkeita Sheernessissä 7. kesäkuuta ja seuraavana päivänä se lähti Portlandiin koulutettavaksi ennen operatiivista palvelusta.


title: HMS Jervis

text: Koulutuksen päätyttyä alus siirtyi Sheernessiin, jossa koulutuksen aikana havaittuja vikoja korjattiin. Se siirrettiin 10. heinäkuuta telakalle ja alus lähti 30. heinäkuuta Scapa Flow'hun aloittaakseen palveluksensa Kotilaivastossa. Alus lähti 24. elokuuta Doveriin aloittaakseen partioinnin Englannin kanaalissa ja se siirtyi 30. elokuuta Imminghamiin osaksi Humber Forcea 7. hävittäjälaivueen "HMS Javelinin", "HMS Jupiterin" ja "HMS Echon" kanssa.


title: HMS Jervis

text:
Alus suojasi 2. syyskuuta "HMS Southamptonia" ja "HMS Glasgowia" Norjan, Tanskan ja Saksan rannikolla etsittäessä akselivaltojen kauppa-aluksia.
Alus keskeytti harjoittelun 5. tammikuuta 1946 ja se lähti Napoliin ottaakseen kyytiin Välimeren laivaston komentajan amiraali Sir John Cunninghamin, joka piti kuljettaa Maltalle. Alus kiinnittyi Hamilton Wharfiin 7. tammikuuta täydentääkseen ammusvarastojaan, mutta alus irtosi aallokon vuoksi ankkurista ja sen potkuri vaurioitui. Korjaukset kestivät aina 22. tammikuuta saakka, minkä jälkeen alus lähti merelle "HMS Chequersin", "HMS Chapletin" ja "HMS Chevronin" kanssa. Hävittäjät hinasivat Maltalta Aleksandriaan moottoritorpedoveneitä, jotka oli tarkoitus luovuttaa Egyptin hallitukselle.


title: HMS Jervis

text: Alus poistettiin palveluksesta Chathamissa ja se siirrettiin reserviin. Alus makasi ankkurissa Garelochissa, jossa sitä käytettiin merikadettien koulutuksessa. Alus sijoitettiin poistolistalle lokakuussa 1947 ja se siirrettiin seuraavana vuonna maalilaivaksi Loch Striveniin. Alus myytiin tammikuussa 1949 BISCOlle, joka siirsi hylyn purkamisen Arnott Youngille. Hylky saapui hinattuna Trooniin Ayrshireen ja edelleen Port Ballantyneen Rothesayhin vuotta myöhemmin syyskuussa. WH Arnott Young romutti aluksen vielä samana vuonna.


title: State Route 13

text: State Route 13 voi viitata ainakin seuraaviin teihin:


title: Chapter V (Staindin albumi)

text: Chapter V on Staindin Flipin/Atlanticin kautta 9. elokuuta 2005 julkaisema albumi. Se nousi Billboard 200 -listan ykkössijalle. Aaron Lewis on nimennyt albumin yhtyeensä parhaaksi levytykseksi.


title: John Treadwell Nichols

text: John Treadwell Nichols (11. kesäkuuta 1883 Jamaica Plain, Massachusetts – 10. marraskuuta 1958 Long Island, New York) oli yhdysvaltalainen kala- ja lintutieteilijä.


title: John Treadwell Nichols

text: Nichols toimi American Museum of Natural Historyssa ensin nisäkäsosaston apulaisena 1907–1908, nykykalojen osaston kuraattorina vuosina 1913–1919, apulaiskuraattorina 1920–1927, ja kuraattorina 1927–1952 eläkkeelle jäämiseensä saakka. Vuonna 1913 hän perusti "Copeia"n, josta tuli Yhdysvaltain kala- ja matelijatutkijoiden (American Society of Ichthyologists and Herpetologists) virallinen julkaisu 1923. Vuonna 1916 hän nimesi bermudanviistäjän, lintulajin, jonka oli luultu hävinneen jo 1600-luvulla, mutta jonka Louis L. Mowbray oli uudelleen löytänyt 1906. Hän oli osallisena tutkijaryhmässä, joka tutki New Jerseyn rannikolla 1.-12.7.1916 tapahtuneita haiden hyökkäilyjä, joissa kuoli neljä ihmistä ja yksi loukkaantui vakavasti.


title: John Treadwell Nichols

text: Nichols kirjoitti noin tuhat artikkelia ja kirjoja, sekä kaloista että linnuista. Hänen suurtyönsä oli "The Freshwater Fishes of China" (1943). Hän teki useita tutkimusmatkoja eri puolille maailmaa.


title: Terttu Savolainen

text: Terttu Savolainen (s. 1955) on Pohjois-Suomen aluehallintoviraston ylijohtaja vuodesta 2010. Aikaisemmin Savolainen toimi Liisa Hyssälän valtiosihteerinä. Hänen viimeisiä toimiaan valtiosihteerinä oli johtaa Fimean perustamisvaiheen ohjausryhmää. Savolainen toimii kaudella 2017–2019 Kelan hallituksen puheenjohtajana.


title: Terttu Savolainen

text: Savolainen on valmistunut hallintotieteiden maisteriksi Tampereen yliopistosta pääaineenaan julkisoikeus. Hän on suorittanut myös kunnallistutkinnon.


title: Kurkku (anatomia)

text: Kurkku on kaulan etuosa; se sijaitsee selkärangan etupuolella. Se koostuu nielusta ja kurkunpäästä. Kurkun tärkeä osa on kurkunkansi, joka estää ruoan ja juoman joutumisen hengitykseen erottamalla ruokatorven henkitorvesta.


title: Kurkku (anatomia)

text: Kurkussa on myös erilaisia verisuonia ja nielulihaksia. Kieliluu ja solisluu ovat ainoat nisäkkäiden kurkun alueella sijaitsevat luut.


title: Louis L. Mowbray

text: Louis Leon Arthur Mowbray (19. elokuuta 1877 – 5. kesäkuuta 1952) oli bermudalainen luonnontutkija.


title: Louis L. Mowbray

text: Mowbrayn vanhemmat olivat Mary Ann Brown ja opettaja William Mowbray, jotka olivat muuttaneet Bermudalle Louisianasta vuonna 1870. Mowbrayn koulunkäynti jäi St. Georgen keskikouluun, minkä lisäksi vanhemmat opettivat häntä kotona. Vuonna 1895 hän pääsi valokuvaajan oppipojaksi New Yorkiin, ja palattuaan sieltä hän perusti oman pienen valokuvastudion, missä hän kuvasi enimmäkseen kaloja ja lintuja. Vuonna 1903 hänet kutsuttiin Bermudan biologiselle asemalle, joka oli vasta perustettu. 1905 hän matkusti ensimmäisellä moottoriveneellä Atlantin yli Venäjälle ja viipyi matkallaan seitsemän kuukautta. Hän tutustui Venäjän ja Euroopan akvaarioihin, ja paluumatkalla myös New Yorkin akvaarioon.


title: Louis L. Mowbray

text: Vuonna 1906 Mowbray löysi elävän bermudanviistäjän Castle Islandilta ja myöhemmin vielä useita lisää. Lajin oli oletettu hävinneen jo 1600-luvulla.


title: Louis L. Mowbray

text: Mowbray ja Hilda Higinbotham avioituivat 1907 ja muuttivat pian Agar's Islandille, jonne he perustivat Bermudan ensimmäisen akvaarion ja meritutkimuskeskuksen. Mowbray johti akvaariota vuoteen 1911, jolloin hän muutti Bostoniin rakentamaan kaupungin uutta akvaariota, jota hän sitten johti kolme vuotta. 1914 hänet nimitettiin New Yorkin akvaarion tarkastajaksi. 1919 Mowbray muutti etelään suunnittelemaan ja rakentamaan Miamin uutta akvaariota, mutta palasi New Yorkin akvaarion virkaansa 1923. Vuonna 1926 hän muutti takaisin Bermudalle.


title: Louis L. Mowbray

text: Mowbray rakensi Bermuda Aquariumin, joka avattiin 1. helmikuuta 1928. Hän toimi akvaarion kuraattorina ja akvaario saavutti heti suuren suosion. Vuonna 1933 Mowbray ja hänen taloudellinen tukijansa Vincent Astor kävivät Galápagossaarilla, mistä Mowbray toi akvaarioonsa kilpikonnia ja pingviinejä. Hän oli ensimmäinen, jonka onnistui saada nämä lajit lisääntymään vankeudessa.


title: Louis L. Mowbray

text: Vuonna 1943 Mowbray sai sydänkohtauksen, jonka seurauksena hän halvaantui osittain. Hänen poikansa Louis Mowbray astui hänen tilalleen akvaarion johtoon.


Etelä-Pohjanmaan elinkeino-, liikenne- ja ympäristökeskus () on 1.1.2010 toimintansa aloittanut valtionhallinnon alueellinen kehittämis- ja palvelukeskus. Se on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Etelä-Pohjanmaan ELY-keskuksen tehtävät muodostuvat entisen Etelä-Pohjanmaan TE-keskuksen, Vaasan tiepiirin ja Länsi-Suomen ympäristökeskuksen tehtävistä. Lisäksi ELY-keskuksessa hoidetaan entisen Länsi-Suomen lääninhallituksen liikenne- ja sivistysosaston tehtäviä.


title: Etelä-Pohjanmaan elinkeino-, liikenne- ja ympäristökeskus

text: Etelä-Pohjanmaan ELY-keskuksen toimialueeseen kuuluu elinkeinot, työvoima, osaaminen ja kulttuuri -vastuualueen tehtävien kohdalla Etelä-Pohjanmaa sekä liikenne-, infrastruktuuri-, ympäristö- ja luonnonvara -asioiden osalta myös Keski-Pohjanmaa ja Pohjanmaa. Päätoimipaikkana on Seinäjoki - muut toimipaikat ovat Vaasassa ja Kokkolassa. Etelä-Pohjanmaan ELY-keskus palvelee kahdella kielellä.


title: Maple Leaf Sports & Entertainment

text: Maple Leaf Sport & Entertainment Ltd. (MLSE) on kanadalainen yhtiö, joka on neljän seuraavan ammattilaisurheiluseuran omistaja: jääkiekkoseurat Toronto Maple Leafs (NHL) ja Toronto Marlies (AHL), koripalloseura Toronto Raptors (NBA) sekä jalkapalloseura Toronto FC (MLS). Yhtiö omistaa myös monitoimiareena Air Canada Centren. Lisäksi MLSE omistaa kaksi televisiokanavaa, Leafs TV:n ja Raptors NBA TV:n. Air Canada Centre on Maple Leafsin ja Raptorsin kotiareena. Yhtiön kotipaikka on Toronto, josta kaikki sen omistamat urheiluseurat ovat kotoisin.


title: Kazakstanin energiapolitiikka

text: Vuonna 2008 Kazakstan oli IEA:n mukaan "8. suurin kivihiilentuottaja" (104 milj. tonnia) ja "7. suurin kivihiilen viejä (27 milj. t). Vuonna 2005 kivihiilen tuotanto oli 79 Mt ja vienti 17 Mt.


title: Kazakstanin energiapolitiikka

text: Kazakstanin ja Uzbekistanin kautta Kiinaan on rakenteilla kaasuputki Turkmenistanista. Kazakstan sopi huhtikuussa 2009 kazakstanilaisen energiayhtiön myynnistä kiinalaiselle energiayhtiölle. Kazakstanista Kaspianmereltä on suunniteltu öljyputki Kiinan suuntaan.


title: Kazakstanin energiapolitiikka

text: Kazakstanin öljykenttä voi tuottaa yli miljoona barrelia päivässä. Uuden sopimuksen mukaan 1/2008 Kazakstanin öljy-yhtiö KazMunaiGas osuus kaksinkertaistui 16 %:iin. Suurimmat projektin ulkomaiset öljy-yhtiöt ovat Eni, Shell, Exxon Mobil ja Total. Muita jäseniä ovat ConocoPhillips ja Inpex.


title: Kazakstanin energiapolitiikka

text: Kazakstan tuotti uraania yli 8 500 tonnia vuonna 2008. Kazakstan kuuluu maailman suurimpiin uraanin tuottajiin mm. Australian, Kanadan, Yhdysvaltojen, Brasilian ja Nigerian kanssa.


title: Kazakstanin energiapolitiikka

text:
Toukokuussa 2008 Kazakstan ei ollut ratifioinut Kioton sopimusta. Germanwatchin ilmastonmuutosindeksissä Kazakstan oli sijalla 52. arvioiduista 56:sta maasta vuonna 2007 (Climate Change Performance Index 2007).
Suomen puheenjohtajuuskaudella EU:ssa päästiin yhteisymmärrykseen ydinalan T&K-yhteistyösopimuksesta Kazakstanin
kanssa. Komissaari Piebalgs ja Kazakstanin presidentti Nursultan Nazarbajev allekirjoittivat sopimuksen Brysselissä 4.12.2006. Suomi tuo Kazakstanista öljyä ja kivihiiltä miljoonilla euroilla vuosittain.


title: Mauritiuksenviistäjä

text: Mauritiuksenviistäjä ("Pterodroma arminjoniana") on harvinainen valtamerilintu.


title: Mauritiuksenviistäjä

text: Linnun pituus on 35–39 cm ja siipien kärkiväli 88–102 cm. Lajista tunnetaan kaksi värimuotoa, tumma ja vaalea. Tumma muoto on lähes kokonaan tummanruskea, vain siiven alapinnalla on valkoinen laikku ja juova. Vaalealla muodolla on valkoinen alapuoli. Myös välimuotoja esiintyy. Sukupuolet ovat samanvärisiä.


title: Mauritiuksenviistäjä

text: Mauritiuksenviistäjät pesivät ilmeisesti vain Brasiliaan kuuluvalla Trindade ja Martin Vasilla. Se on mahdollisesti pesinyt Mauritiuksella ja Australian North Keeling Islandilla. Ainoa läntisellä palearktisella alueella tehty havainto on Azoreilla 18.7.1997. Arviot lajin populaation koosta vaihtelevat 1 130:n ja 15 000 yksilön rajoissa. Lajin kanta on voimakkaasti taantunut ihmisen saarille tuomien sikojen, kissojen ja vuohien aiheuttamien pesätappioiden takia.


title: Mauritiuksenviistäjä

text: Lisääntymisaikaan sen elinympäristöä ovat Trindaden korkeimmat rinteet. Se pesii harvoin alempana lähellä rantaa. Muun osan vuotta laji elää avomerellä.


title: Matti Mikkola (muusikko)

text: Matti Mikkola (s. 25. joulukuuta 1976, Lahti) on suomalainen muusikko, joka asuu ja työskentelee Helsingissä.


title: Matti Mikkola (muusikko)

text: Mikkola tuli tunnetuksi Tehosekoitin-yhtyeestä, jonka perustajajäsen hän on. Mikkola oli Tehosekoittimen rumpali vuosina 1991–1998 ja kitaristi vuodesta 1998 bändin hajoamiseen vuoteen 2004 saakka. Mikkola tuotti kaikki Tehosekoittimen levyt ja sävelsi suurimman osan yhtyeen tuotannosta sekä sanoitti joitain sen kappaleita.


title: Matti Mikkola (muusikko)

text: Tehosekoittimen jälkeen Mikkola perusti Saimaa-yhtyeen vuonna 2004. Yhtye teki joitakin keikkoja ja valmisteli pitkään levyä. Pepe & Saimaa -albumi ilmestyi 2014, jolloin Saimaa myös esiintyi levyn laulusolistin Pepe Willbergin kanssa Huvila-teltassa ja Ruisrockissa. Helsingin Sanomat kutsui Ruisrockin esiintymistä "suurteoksi" ja kiitteli Willbergin laulua sekä Mikkolan sovituksia.


title: Matti Mikkola (muusikko)

text: Mikkola voitti vuoden 2014 parhaan tuottajan Emma-palkinnon tuottamastaan Pepe & Saimaa -albumista helmikuussa 2015 järjestetyssä Emma-gaalassa. Levy palkittiin Vuoden rockalbumi- ja Kriitikoiden valinta -Emmoilla.


title: Matti Mikkola (muusikko)

text: Saimaan tuoreimmat levyt ovat Matka mielen ytimeen (2015) ja Urheilu-Suomi (2017). HS:n kriitikko Ilkka Mattila antoi molemmille levyille neljä tähteä.


title: Matti Mikkola (muusikko)

text: Vuodesta 2001 lähtien Mikkola on säveltänyt musiikkia lukuisille Warnerin, Universalin, Sonyn ja EMI Capitolin artisteille, kuten Paula Vesalalle, Kaija Koolle, Lauri Tähkälle, Teflon Brothersille, Jari Sillanpäälle, Vesa-Matti Loirille, Tiktakille ja Paula Koivuniemelle, sekä tuottanut muun muassa Laura Närhen ja Stigin albumeita.


title: Matti Mikkola (muusikko)

text: Mikkola on ollut säveltäjänä, tuottajajana tai soittajana yli 30 kulta- tai platinalevyllä.


title: Matti Mikkola (muusikko)

text: Mikkola on tehnyt myös seuraavat tv- ja elokuvamusiikit:


title: Sappirakkosyöpä

text: Sappirakkosyöpä on sappirakosta lähtevä syöpäsairaus. Ikterus, kipu, kuume, pahoinvointi ja oksentaminen voivat lukeutua sen oireisiin. Tauti on kuitenkin vaikea havaita varhaisessa vaiheessa. Sappikivet ovat sairauden tavallisin riskitekijä; suurimmalla osalla sappirakkosyöpään sairastuneista on sappikiviä, kun tauti todetaan. Sappikivien hyvin korkeasta esiintyvyydestä huolimatta sappirakon syöpä on melko harvinainen. Myös naissukupuoli kasvattaa sairastumisvaaraa.


title: Sappirakkosyöpä

text: Sappirakkosyöpä on yleisempi kuin sappitiesyöpä. Näitä yhteensä tavataan Suomessa vuosittain noin 250 uutta tapausta.


title: Sappirakkosyöpä

text: Noin 10 % kaikista sappirakon syöpään sairastuneista elää vielä yli viisi vuotta. Ennuste riippuu kuitenkin suuresti syövän toteamisvaiheesta: 0-1 vaiheissa todettua sappirakonsyöpää sairastavista on elossa viiden vuoden kuluttua noin 50-80 %, kun taas 2-4 vaiheissa todetuista 10-30 %. Tilastot eivät kuitenkaan anna tarkkaa ennustetta, vaan kunkin tapauksen kohdalla sairauden eteneminen on yksilöllistä.


title: The Sports Network

text: The Sports Network, joka lyhennetään usein TSN, on kanadalainen englanninkielinen televisiokanava. Se on kaapeliverkossa jaettava maksullinen urheilukanava. Kanava aloitti toimintansa vuonna 1984. Se oli Kanadan ensimmäinen maksullinen 24 tuntia vuorokaudessa pyörivä urheilukanava. Sen perusti John Labattin panimo, joka kuului myös Toronto Blue Jays -baseballjoukkueen omistajiin.


title: The Sports Network

text: TSN:n lähetyksiin kuuluu mm. NHL, MLB ja muita urheilulajeja.


Uudenmaan elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Sen toimialueeseen kuuluu Uusimaa sekä liikenne- ja infrastruktuuriasioiden osalta myös Kanta-Häme ja Päijät-Häme. Päätoimipaikkana on Helsinki sekä muut toimipaikat Lahdessa ja Hämeenlinnassa (liikenne- ja infrastruktuuriasiat).


Uudenmaan elinkeino-, liikenne- ja ympäristökeskus (ELY) aloitti toimintansa vuonna 2010.


title: Uudenmaan elinkeino-, liikenne- ja ympäristökeskus

text: Viraston ylijohtajana vuonna 2018 on Petri Knaapinen. Viraston toimintoja on kahdessa eri toimipisteessä Helsingin Pasilassa.


title: Täysnuijat

text: Täysnuijat on Farrelly-veljesten Peter ja Bobby Farrellyn komediaelokuva joka sai ensi-iltansa vuonna 1996. Elokuvassa Woody Harrelson esittää keilaajalahjakkuus Royta, joka pärjää paikallistasolla. Elokuvassa matkataan kohti Renon keilailufestivaaleja ja kohdataan muun muassa epärehellinen Big Ernie (Bill Murray) ja amish-uskonlahkon edustajia. Naiskauneutta edustaa seksikäs Claudia (Vanessa Angel).


title: Heinrich Thun

text: Heinrich Thun (s. 1. syyskuuta 1938) on entinen itävaltalainen moukarinheittäjä. Hän on maansa moukarinheittäjistä päässyt lähimmäksi voimassa olevaa maailmanennätystä.


title: Heinrich Thun

text: Thun sijoittui Rooman 1960 olympialaisten moukarinheitossa yhdeksänneksi tuloksella 63,53 m. Tokion 1964 olympialaisten karsinnassa hän heitti tuloksen 64,73 m mutta sai loppukilpailussa parhaalla heitollaan vain tuloksen 62,76 m ja sijoittui 15:nneksi. Tukholman EM-kilpailuissa 1958 hän sijoittui 13:nneksi tuloksella 58,17 m ja Belgradin EM-kilpailuissa 1962 neljänneksi tuloksella 65,23 m.


title: Heinrich Thun

text: Thun voitti moukarinheitossa Itävallan mestaruuden vuosina 1957–1964 ja 1966. Hän paransi Itävallan ennätystä 15 kertaa vuosina 1957–1963. Linzissä 3. elokuuta 1958 hän ylitti ensimmäisenä itävaltalaismoukarinheittäjänä 60 metrin rajan tuloksellaan 60,96 m. Lähimmäksi maailmanennätystä, 90 senttimetrin päähän, hän pääsi heittäessään uransa parhaan tuloksen 69,77 m 15. syyskuuta 1963. Se säilyi Itävallan ennätyksenä kesäkuuhun 1976 saakka.


title: Laulukaskaat

text: Laulukaskaat ("Cicadoidea") ovat nivelkärsäisten ("Hemiptera") lahkoon kuuluva hyönteisten yläheimo. Yläheimoon kuuluu vain yksi heimo ja noin 250 eri sukua, joissa lajeja on yhteensä noin 4 000. Laulukaskaita elää yleisesti lauhkealla ja trooppisella vyöhykkeellä eri puolella maapalloa. Verrattain suuren kokonsa ja äänekkyytensä vuoksi ne kuuluvat esiintymisalueillaan tavallisten ihmisten parhaiten tuntemiin hyönteisiin. Niitä kutsutaan joskus arkikielessä sirkoiksi, vaikka ne eivät ole sukua suorasiipisten lahkon sirkkalajeille kuten kulkusirkoille.


title: Laulukaskaat

text: Suomessa elää harvalukuisena ja äärimmäisen uhanalaisena vain yksi laulukaskaiden laji, vuorikaskas ("Cicadetta montana"). Se kasvaa muutaman senttimetrin mittaiseksi, ja on aikuistuessaan usean vuoden toukkavaiheen jälkeen siipiväliltään noin 5 cm. Aikuinen vuorikaskas on kirkassiipinen ja hyvin lentävä.


title: Laulukaskaat

text: Kuten kaikilla kaskailla, laulukaskailla on vaillinainen muodonvaihdos. Munavaiheen jälkeen seuraa 7 toukkavaihetta, jonka jälkeen kaskaat aikuistuvat. Laulukaskaiden kehitys aikuisiksi kestää tavallisesti 5–8 vuotta, jonka jälkeen niiden jäljellä oleva elinaika on lyhyt, yleensä vain muutamia viikkoja. Pohjois-Amerikassa elävien "Magicicada"-suvun lajien koko elinkaari kestää kuitenkin jopa 13 tai 17 vuotta, josta suurin osa toukkavaiheessa maan alla. Aikuiset laulukaskaat ovat tavallisesti 2–5 cm:n mittaisia, mutta jotkut trooppisen vyöhykkeen lajit voivat kasvaa jopa 15 cm:n pituisiksi. Kaskailla on ulkonevat, toisistaan etäällä olevat verkkosilmät ja niiden välissä pään päällä kolme pistesilmää. Niillä on melko lyhyet tuntosarvet.


title: Laulukaskaat

text: Aikuisilla laulukaskailla on tanakka ruumis, johon on kiinnittynyt kaksi siipiparia. Siipien kärkiväli on 2,5–15 cm. Levossa ne ovat harjakattomaisesti takaruumiin päällä ja sivuilla. Etusiivet ovat pidemmät ja ne peittävät levossa lyhyemmät takasiivet. Etusiivet ovat yleensä lasimaisen läpikuultavat, ja niitä vahvistavat tukevat, ohuet suonet. Kaskailla on kolme suunnilleen samanmittaista jalkaparia. Koiraskaskaat kuolevat pian paritteluajan jälkeen, mutta naaraat elävät siihen saakka, että niiden sisällä kehittyvät munat ovat valmiita munintaan. Ne laskevat 400–600 munaa jopa 40–50 eri pesään ennen kuin kuolevat.


title: Laulukaskaat

text:
Kaskaat imevät ravintonsa tavallisesti kasvien siiviläputkista tai niiden lehtien soluista suussaan olevalla imukärsällä. Ennen imemistä ne puhkaisevat kasvin pintaan reiän suussaan olevilla pistimillä.
Laulukaskaat ovat ihmisille vaarattomia. Ne eivät pure eivätkä pistä ihmistä, mutta voivat aiheuttaa vahinkoa viljelykasveille, pensaille ja puille, erityisesti muninnan yhteydessä.


title: Laulukaskaat

text: Koiraskaskailla on takaruumiin molemmilla puolilla niiden 1. jaokkeessa erityiset äänielimet, joita kutsutaan "tymbaaleiksi". Tymbaalit ovat takaruumin kitiinikuoreen kehittyneitä kalvorakenteita, joiden kutikula tuottaa naksahtavan äänen kun koiras taivuttaa sitä erityisillä tymbaalilihaksillaan. Kun lihakset rentoutuvat, tymbaalit palautuvat perusasentoonsa uudelleen naksahtaen. Kaskaat värisyttävät tällä tavoin tymbaalejaan hyvin nopeassa tahdissa, ja takaruumiissa olevat ilmapussit toimivat resonoivina ääntä vahvistavina kaikupohjina. Syntyvän äänen taajuus on yleensä 2–7 kHz, ja se on kullekin lajille ominainen, jotta saman lajin naaraat löytävät tiensä koiraiden luo pariutumaan.. Joidenkin pienikokoisten lajien laulu on kuitenkin niin korkeataajuista, ettei ihminen juuri kuule sitä. Useimpien laulukaskaiden ääni on silti hyvin ihmiskorvan kuultavissa ja laulu on usein varsin kovaäänistä.


title: Laulukaskaat

text: Kaskaat pitävät lämmöstä ja laulavat kiihkeimmin juuri kesäpäivän kuumimpien tuntien aikana. Vaikka vain koiraat kykenevät tuottamaan voimakasta ääntä, molemmilla sukupuolilla on korvien tapaiset, ääntä aistivat tympanaalielimet. Koiraat kykenevät sulkemaan korvansa laulaessaan itse kovaäänisesti. Kutsuvien soidinäänten lisäksi useilla kaskailla on erilainen ”seurustelulaulu”, ja saaliiksi joutuessaan ne päästävät hätähuutoja.


title: Laulukaskaat

text: Monissa maissa laulukaskaita käytetään ihmisravinnoksi, erityisesti lihaisempia naaraskaskaita. Nykyisin niitä syödään yleisesti muun muassa Kiinassa, Malesiassa, Myanmarissa, Latinalaisessa Amerikassa ja keskisessä Afrikassa, mutta aiemmin niitä on syöty runsaasti Euroopassakin Välimeren alueella. Pohjois-Kiinassa paistettuja laulukaskaita pidetään suurena herkkuna. Kaskaiden kuorista valmistettua uutetta käytetään myös rohtona perinteisessä kiinalaisessa lääkinnässä.


Varsinais-Suomen elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Sen toimialueeseen kuuluu Varsinais-Suomi sekä liikenne-, infrastruktuuri-, ympäristö- ja luonnonvara-asioiden osalta myös Satakunta. Päätoimipaikkana on Turku sekä lisäksi on toimipaikka Porissa (liikenne-, infrastruktuuri-, ympäristö- ja luonnonvara-asiat). Varsinais-Suomen elinkeino-, liikenne- ja ympäristökeskus aloitti toimintansa vuonna 2010.
Varsinais-Suomen ELY-keskus on nimetty erityisesti merialuetta koskevan EU:n yhteisen kalastuspolitiikan valtakunnalliseksi keskukseksi 1.1.2015 alkaen.
Varsinais-Suomen ELY-keskuksen tehtävä on EU:n yhteisen ja kansallisen kalastuspolitiikan toimeenpano uudella laajemmalla alueella (rannikko Suomenlahdelta Pohjois-Pohjanmaalle asti sekä Saaristomeri, Selkämeri ja Merenkurkku).


title: Varsinais-Suomen elinkeino-, liikenne- ja ympäristökeskus

text: ELY-keskuksen tehtävät muodostuvat entisen Varsinais-Suomen TE-keskuksen, Turun tiepiirin ja Lounais-Suomen ympäristökeskuksen tehtävistä. Lisäksi Varsinais-Suomen ELY-keskuksessa hoidetaan entisen Merenkulkulaitoksen yhteysalusliikenteen tehtäviä:


Pirkanmaan elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. ELY-keskuksen toimialueeseen kuuluu Pirkanmaa. Päätoimipaikkana on Tampere (ollen myös ainoa toimipaikka).


Pirkanmaan elinkeino-, liikenne- ja ympäristökeskus aloitti toimintansa vuonna 2010.


title: Pirkanmaan elinkeino-, liikenne- ja ympäristökeskus

text: ELY-keskuksen vastuualueista elinkeinot, työvoima ja osaaminen (E-vastuualue) ja Tampereen TE-toimisto sijaitsevat uudessa Pellava-toimitalossa, osoitteessa Pellavatehtaankatu 25. Liikenne- ja Ympäristövastuualueet (L- ja Y-) toimivat Yliopistonkadulla Attilan kiinteistössä, osoitteessa Yliopistonkatu 38.


title: Keljan taistelu

text: Keljan taistelu käytiin Sakkolan pitäjän Keljan kylässä Karjalankannaksella 25.–27. joulukuuta 1939 osana talvisotaa.


title: Keljan taistelu

text: Sotamies Viljam Pylkäs, joka tunnetaan Antti Rokan esikuvana, taisteli Keljassa.


title: Keljan taistelu

text: Hyökkäyksen tavoitteena oli ylittää Suvanto ja motittaa suomalaisten 3 viikkoa sinnikkäästi taistellut Taipaleen rintama. Hyökkäyksen suoritti Neuvostoliiton 4. divisioona, joka kuului 7. armeijan oikeaan ryhmään (26. joulukuuta alkaen 13. armeija). Armeijan komentajana toimi suomalaissyntyinen Vladimir Grendahl. Divisioonan komentajana oli puolestaan N.F. Kljushnikov. Divisioona oli muodostettu Valko-Venäjän sotilaspiirissä. Se lähti Valko-Venäjältä 6.–8. joulukuuta ja saapui Suvannolle noin 17. joulukuuta.


title: Keljan taistelu

text: Vihollisen tarkoitus oli selvä: Taipale oli murrettava, rintama puhkaistava Suvannon pohjoispuolella ja sen jälkeen sieltä käsin vyörytettävä Taipaleen oikea sivusta ja näin pakotettava suomalaiset lähtemään pääpuolustuslinjaltaan Taipaleesta.


title: Keljan taistelu

text: Suvannon puolustuksesta Keljan kylän kohdalla vastasi Suomen armeijan 10. divisioonan Jalkaväkirykmentti 29:n III pataljoonan 8. ja 9. komppania. Pataljoonan komentajana toimi kapteeni Eino Muller. Heikoin puolustusryhmitys pataljoonan alueella oli Keljan aukeiden kohdalla. Satumetsikössä oli pelkästään yksi pikakivääriryhmä, ja väli 8. komppanian reunimmaisesta konekivääristä 9. komppanian vasemmanpuoleiseen konekivääriin oli peräti 300 metriä.


title: Keljan taistelu

text: Paikalla olijoiden mukaan hyökkäyksen alkaminen 25. joulukuuta ei ollut suomalaisille aivan täysi yllätys, sillä kahden ja kolmen välillä samana yönä siepattiin neuvostoliittolaisten hyökkäyksen alusta kertova sanoma, joka toimitettiin välittömästi III pataljoonan esikuntaan (Mullerille). Se ei aiheuttanut mitään toimintaa joulunvietosta väsyneessä esikunnassa.


title: Keljan taistelu

text: Ensimmäiset havainnot hyökkäyksestä saivat suomalaiset jäävartiomiehet Suvannon jäällä kello 5:50., kun noin pataljoonan vahvuinen usean sadan metrin levyinen lumipukuinen joukko jatkoi kohti pohjoista laukaustakaan ampumatta sakean usvan turvin.


title: Keljan taistelu

text: Hyökkäys osui pääosin 8. komppanian alueelle ja ikaalislaiset kumppaneineen yllätettiin täysin. Muutaman tunnin jälkeen tilanne oli muuttunut sellaiseksi, että 8. komppania oli vetäytynyt pohjoista kohti, jääden asemiin läheisen maantien varteen. Neuvostoliittolaiset olivat saaneet sillanpääaseman Suvannon rannasta Satumetsiköstä ja alkoivat tuoda Suvannon yli lisää miehiä ja kalustoa. Panssarivaunuja he eivät kuitenkaan voineet tuoda, sillä jää oli sitä varten vielä liian heikkoa.


title: Keljan taistelu

text: Ensimmäinen vastaisku vihollisen sillanpääasemaa vastaan tehtiin vielä samana iltana kello 23:30. Se suoritettiin kahden kiväärijoukkueen voimin muutaman konekiväärin tukemana. Hyökkäyksellä ei kuitenkaan ollut menestymisen mahdollisuuksia vihollisen suuren ylivoiman ja kovan tulituksen vuoksi.


title: Keljan taistelu

text: Seuraava hyökkäys neuvostojoukkoja vastaan tapahtui vielä pimeässä tapaninpäivän aamuna kello 7:30 Jalkaväkirykmentti 30:n luutnantti Koppisen komentaman 6. Komppania voimin. Hyökkäys tapahtui Runteenmäen länsipuolitse, mutta tyrehtyi melko nopeasti ja miehet vetäytyivät takaisin. Hyökkäyksessä kaatui seitsemän ja haavoittui 30 miestä eli neljännes komppaniasta oli pois pelistä.


title: Keljan taistelu

text: Samanaikaisesti kun Koppisen komppania valmistautui hyökkäykseen, määrättiin Jalkaväkirykmentti 28:n III pataljoona suorittamaan vastaisku Keljassa kahden komppanian voimin. Pataljoonan komentaja kapteeni Karl Johan Lagerlöf määräsi tehtävään 7. ja 9. komppaniat ja tueksi 3. konekiväärikomppanian. Hyökkäys käynnistyi 26. joulukuuta kello 16:15. Käytiin kovia taisteluja, mutta vihollista ei onnistuttu lyömään. Hämärän laskeuduttua Lagerlöf antoi komppanioille luvan vetäytyä miestappioiden, väsymyksen ja patruunoiden puutteen vuoksi. Komppaniat kävivät asemiin Keljan aukean pohjois- ja koillislaidalle.


title: Keljan taistelu

text: Tykistön osuus koko taistelun aikana oli hyvin tärkeä. Vihollinen pyrki jatkuvasti tuomaan lisää joukkoja Suvannon yli, mutta Kekinniemen sulkulinnake yhdessä muun tykistön kanssa onnistuivat tekemään sillanpään kasvattamisen todella hankalaksi.


title: Keljan taistelu

text: Epäonnistuneiden ratkaisuyritysten jälkeen 10. divisioonan apulaiskomentaja eversti Aarne Blick puuttui henkilökohtaisesti Keljan tapahtumiin. Hän määräsi everstiluutnantti Nurmen ratkaisemaan tilanteen käyttäen levossa ollutta Erillistä pataljoona 6:ta (Er.P 6), joka oli koottu Sakkolan, Kaukolan, Räisälän ja Käkisalmen miehistä. Näin ollen nämä miehet tulivat taistelemaan kirjaimellisesti omilla pelloillaan.


title: Keljan taistelu

text: Er.P 6:n miehet koottiin Saaprun hyökkäystä varten. Yöllä noin kello 00:45 he lähtivät hiihtäen kohti Keljaa, jonne saavuttiin aamulla kuuden jälkeen. Hyökkäystä ei voitu kuitenkaan heti aloittaa, koska valmistelut olivat kesken.


title: Keljan taistelu

text: Ensimmäinen hyökkäys tapahtui 9:30. Sää oli kirkas ja pakkasta oli noin 15 astetta. Hyökkäyssuunta oli lounaasta. Hyökkäys tyrehtyi heti alkuunsa neuvostoliittolaisten kovaan konekivääritulitukseen ja siitä seuranneisiin ankariin tappioihin. Hyökkääjät joutuivat palaamaan osittain alkuasemiin.


title: Keljan taistelu

text: Toinen hyökkäysyritys alkoi 10:45 luutnantti Elovaaran johdolla lisäkonekiväärien ja yhden kranaatinheittimen turvin. Tällä kertaa päästiin vihollisen asemia vyöryttämään. Ankaran taistelun jälkeen neuvostoliittolaisten rippeet pakenivat Suvannon jäälle, jonne tykistö oli ampunut isoja reikiä. Kaikki omat ja vihollisen konekiväärit suunnattiin pakeneviin ja neuvostojoukkojen tuho oli totaalinen. Joku paikalla ollut oli laskenut, että pakoon pääsi 11 vihollista. Kaikkiaan Er.P 6:n miehiä kaatui 52 ja haavoittui noin 100.


title: Keljan taistelu

text: Taistelun haastavimmaksi vaiheeksi muodostui jyrkän penkereen jälkeisen peltoaukean ylittäminen. Pataljoonan oli syöksyttävä tämän noin 300 metriä leveän rantalaakean yli kohti Suvannon rantaa ja siellä sijaitsevia nyt venäläisten hallussa pitämiä Mullerin komppanian taisteluhautoja. Er. P. 6:n heitinosasto saattoi antaa aukean ylitykseen tulitukea ainoastaan yhdellä kranaatinheittimellä toisen ollessa vajaakuntoinen, ja suomalaisten tykistö ei lainkaan, sen ollessa sidottu estämään venäläisten vahvistusten saapuminen Suvannon yli jäätä pitkin. Taistelua käytiin loppuvaiheessa juoksuhaudoissa lähitaisteluna pistimin, konepistoolein ja käsikranaatein, ja se jatkui aina 27. joulukuuta klo 18.00 asti, jolloin Satumetsään suunnattu rynnäkkö saatettiin päätökseen. Er. P. 6:n taistelukertomuksessa on maininta monista, jotka henkilökohtaisella panoksellaan vaikuttivat Keljan taistelun suomalaisten kannalta voitokkaaseen lopputulokseen. Urho Kähönen mainitsee teoksessaan muun muassa seuraavat nimet: Lindberg, Elovaara, Lähteenkorva, Puusniekan veljekset, Ohvon veljekset ja Marilan veljekset. Raikas Marila, toinen viimeksi mainituista, oli 3. K:n joukkueenvarajohtaja. Hän oli saanut, kuten monet muutkin edellä mainituista, kattavan sotilaskoulutuksen kotipitäjänsä Räisälän suojeluskunnassa. Marila oli monivuotinen Viipurin suojeluskuntapiirin sotilasottelumestari, erittäin hyvä hiihtäjä ja ampuja sekä lupaava kevyemmän raskaansarjan painijan alku. Hän kuvailee Kähösen teoksessa vastahyökkäystä Satumetsään näin:”Olin ensimmäisten joukossa syöksyessämme peltoaukean yli kohti venäläisten valtaamia JR 29:n entisiä ampumahautoja. Vihollisen kk-tuli oli kiivasta, ja sen tykistö keskitti Suvannon takaa. Kymmenet vihollishävittäjät parveilivat kirkkaassa ilmassa yläpuolellamme. Hyvässä kunnossa kun olin, minulla oli ilo ja kunnia ehtiä ensimmäisenä syöksymään ryssiä täynnä olevaan taisteluhautaan, sen toiseen päähän. Laskin siitä suoraan riviin ja näin viiden vanjan kaatuvan. Kun olin näin päässyt hyvään alkuun ja ampunut makasiinin tyhjäksi, ei ollut enää aikaa ladata, vaan sain tilaisuuden käyttää Sk-ajalla oppimaani ja kilpailussa harjaantunutta pistintaistelutaitoa. Sain hakata sekä kiväärin perällä että pistimellä päästäkseni eteenpäin haudassa. Tärkeintä oli pysytellä kiinni vastustajassa, jotteivät he olisi päässeet ampumaan. Tiesin olevani tällaisessa käsikähmäkamppailussa naapureita taitavampi. Tilanne alkoi helpottua, kun takaani alik. Jalmari Torikka tuikkasi käteeni konepistoolin. Kun sillä pääsin surauttelemaan pitkin hautaa, alkoi tie aueta. Perässäni tulijat viimeistelivät työn. Kun ampumahaudat oli tähän tyyliin muuallakin vyörytetty ja vihollinen alkoi vetäytyä jäälle, sain jostakin venäläisen reikätähtäin kiväärin. Se oli tarkka ase ja jälkeä jäällä rupesi näkymään. Torikka todisti vierelläni ammuntaani seuratessaan: ’laaki ja vainaa’. Olin sillä ehtinyt ampua noin 70 laukausta, kun jostain sivulta yksinäisestä vihollispesäkkeestä sain luodin selkääni, lapaluun alta sisään. Siihen päättyi sillä kertaa minun metsästysreissuni. Olin saanut siinä käyttää loppuun kaikki rauhanajan kouluissa hankkimani taistelutaidot.”Raikas Marilan kaksoisveli Reino Marila kaatui samassa vastaiskussa vankienottotilanteessa ja kertoja itse Kiteellä jatkosodan alussa 1941.


title: Keljan taistelu

text: Taistelun jälkeen, menetettyään yli 2 000 miestä ja runsaasti sotamateriaalia, Neuvostoliiton 4. divisioona oli pitkään taistelukyvytön. Tammikuun 1940 alkupuolilla Suvannon eteläpuolella olevat vihollisjoukot olivat hiljentyneet nuolemaan haavojaan, eikä uusia operaatioita ollut heti odotettavissa. Itse asiassa taistelun jälkeen Neuvostoliiton 13. armeija ei suorittanut kuuteen viikkoon mitään sotatoimia. Ikään kuin kostoksi Keljan tapahtumista, Neuvostoliiton ilmavoimat pommittivat Käkisalmea 24 koneen voimalla. Tuloksena oli runsaasti materiaalisia tappioita ja siviiliuhreja


title: Keljan taistelu

text: Mullerin III pataljoona oli puolestaan taistelun jälkeen heti miehittänyt vanhat asemansa ja niitä ryhdyttiin välittömästi kunnostamaan. Suurin työ oli poistaa kaatuneet viholliset pesäkkeistä ja taisteluhaudoista. Mihinkään hautauksiin ei tilanteen vuoksi voitu ryhtyä, vaan kylmän ilman ansiosta ruumiit voitiin koota ja jättää asemien läheisyyteen kevääseen asti. Kapteeni Muller anoi taistelun jälkeen lepolomaa, jonka Blick hänelle myönsi. Muller ylennettiin myöhemmin majuriksi.


Keski-Suomen elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Sen toimialueeseen kuuluu Keski-Suomi. Päätoimipaikkana on Jyväskylä (ollen myös ainoa toimipaikka).


Keski-Suomen elinkeino-, liikenne- ja ympäristökeskus aloitti toimintansa vuoden 2010 alussa.


title: Euroopan avaruusneuvosto

text: Euroopan avaruusneuvosto () on Euroopan yhteisön korkein avaruustoimintaa ohjaava elin, jossa Euroopan avaruusjärjestön (ESA) rooli on merkittävä.


title: Euroopan avaruusneuvosto

text: Ensimmäinen avaruusneuvoston kokous pidettiin vuonna 2003. Sen jälkeen kokouksia on ollut likimain vuosittain.


title: Euroopan avaruusneuvosto

text: Vuodesta 2011 alkaen EU:n yrityspääosasto (DG ENT) on kokoontunut Kilpailukyky-neuvoston ohessa myös Avaruus-neuvostona. Tämä on EU:n ja sen jäsenmaiden oma avaruusneuvosto. Myös sen valmistelu tehdään EU-maiden Avaruustyöryhmässä. Vuonna 2010 EU on ehdottanut muille suurvalloille, mm. Yhdysvalloille, Avaruuden toimintasääntöjä (Code of Conduct), jonka jopa Yhdysvaltain ilmavoimat on hyväksymässä. . Aiemmin Yhdysvallat ei ole hyväksynyt vastaavaa aloitetta YK:n taholta.


title: Euroopan avaruusneuvosto

text: Neuvoston kokousten asialista on koostunut seuraavista aiheista


title: Euroopan avaruusneuvosto

text: ESAn edeltäjän ESROn aikana sitä rahoittavat eri maiden vastaavat ministerit kokoontuivat 1960- ja 1970-luvuilla likimain vuosittain tekemään päätöksiä European Space Conference-nimiseen toimielimeen.


title: Euroopan avaruusneuvosto

text: Nykyiset kokoukset on järjestetty


title: Euroopan avaruusneuvosto

text: Euroopan avaruuspolitiikka (European Space Policy, ESP) julkaistiin julkilausumana (resoluutiona) 22.5.2007 Euroopan avaruusneuvoston kokouksessa.


title: Euroopan avaruusneuvosto

text: Julkilausuman pääkohdat olivat


title: Euroopan avaruusneuvosto

text:
Avaruusneuvostot
Avaruuspolitiikka


Pohjois-Pohjanmaan elinkeino-, liikenne- ja ympäristökeskus () on yksi Suomen 15:stä elinkeino-, liikenne- ja ympäristökeskuksesta. Sen toimialueeseen kuuluu Pohjois-Pohjanmaa sekä liikenne- ja infrastruktuuriasioiden osalta myös Kainuu. Päätoimipaikka on Oulussa sekä muu toimipaikka Ylivieskassa.


title: Pohjois-Pohjanmaan elinkeino-, liikenne- ja ympäristökeskus

text: ELY-keskuksen tehtävät muodostuvat entisen Pohjois-Pohjanmaan TE-keskuksen, Oulun tiepiirin ja Pohjois-Pohjanmaan ympäristökeskuksen tehtävistä. Lisäksi Pohjois-Pohjanmaan ELY-keskuksessa hoidetaan entisen Oulun lääninhallituksen liikenne- ja sivistysosastojen tehtäviä.


Lapin elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Sen toimialueeseen kuuluu Lappi. Päätoimipaikkana on Rovaniemi ja sivutoimipisteenä Kemi.


Lapin elinkeino-, liikenne- ja ympäristökeskus aloitti toimintansa vuonna 2010.


title: Simen Østensen

text: Simen Håkon Østensen (s. 4. elokuuta 1984 Baerum, Norja) on norjalainen maastohiihtäjä. Hän edustaa Fossum IF -seuraa.


title: Simen Østensen

text: Østensen sijoittui Tour de Skin 2006–2007 kokonaiskilpailussa Tobias Angererin ja Aleksandr Legkovin jälkeen kolmanneksi. Kaudella 2007–2008 hän voitti parisprintin maailmancupkilpailun Liberecissä. Salpausselän Kisoissa 2010 hän kuului 4 ×10 kilometrin viestin voittaneeseen Norjan kakkosjoukkueeseen.


title: Maksan hemangiooma

text: Maksan hemangiooma on verisuonirakenteista muodostuva hyvänlaatuinen maksakasvain. Se on varmistettava hemangioomaksi, jotta vakavampien tilojen, kuten primaarisen maksasyövän tai maksassa sijaitsevan etäpesäkkeen mahdollisuudet voidaan sulkea pois.


title: Maksan hemangiooma

text: Suunnilleen 1–7 prosentilla ihmisistä on maksassa hemangiooma, osalla useampia. Yleensä maksan hemangiooma löydetään sattumalta muusta syystä tehdyn ultraäänitutkimuksen yhteydessä. Useimmiten se ei vaadi hoitoa. Jos maksa-arvot ovat poikkeavat, johtuu tämä yleensä jostain muusta syystä, kuten rasvamaksasta.


title: Maksan hemangiooma

text: Hemangiooma on tyypillisin hyvänlaatuinen maksakasvain. Kirroottiseen maksaan hemangiooma kehittyy harvoin.


title: Maksan hemangiooma

text: Maksan hemangioomat ovat yleisempiä naisilla kuin miehillä. Vauvoilla esiintyy infantiileja hemangioendotelioomia.


Pohjois-Savon elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Sen toimialueeseen kuuluu Pohjois-Savo sekä liikenne- ja infrastruktuuriasioiden osalta myös Etelä-Savo ja Pohjois-Karjala. Päätoimipaikkana on Kuopio sekä muut toimipaikat Joensuussa ja Mikkelissä (liikenne- ja infrastruktuuriasiat).


Pohjois-Savon elinkeino-, liikenne- ja ympäristökeskus aloitti toimintansa vuonna 2010.


title: Gauss–Krüger-projektio

text: Gauss-Krüger-projektio on saksalaisten matemaatikoiden Carl Friedrich Gauss ja Johann Heinrich Louis Krüger mukaan nimetty karttaprojektio. Se kuuluu poikittaisiin Mercator-projektioihin.


title: Gauss–Krüger-projektio

text: Gauss-Krüger-projektio on oikeakulmainen lieriöprojektio. Se konstruoidaan samaan tapaan kuin Mercatorin projektio. Erona on kuitenkin, että Mercatorin projektiossa karttatasoksi avattava lieriö sivuaa maapalloa päiväntasaajaa pitkin, Gauss-Krüger-projektiossa se sivuaa jotakin pituuspiiriä, jota kutsutaan kartan "keskimeridiaaniksi".


title: Gauss–Krüger-projektio

text: Projektiossa keskimeridiaani kuvautuu suorana. Muut pituuspiirit kuvautuvat kaareutuvina viivoina, jotka yhtyvät navoilla. Leveyspiirit kuvautuvat kaareutuvina pituuspiirit kohtisuorassa leikkaavina viivoina.


title: Gauss–Krüger-projektio

text: Yleensä projektio ulottuu itä-länsisuunnassa nauhamaisesti vain muutaman pituusasteen etäisyydelle keskimeridiaanista, koska projektion mittakaavavirhe kasvaa nopeasti etäännyttäessä keskimeridiaanista.


title: Gauss–Krüger-projektio

text: Projektiossa yhdistyvät etuina Mercator-projektion oikeakulmaisuus ja hyvä mittatarkkuus keskimeridiaanin lähettyvillä. Toisaalta projektion konstruoimiseen tarvittavat kaavat ovat ellipsoidipinnalla verraten monimutkaiset.


title: Gauss–Krüger-projektio

text: Projektio on suosittu sellaisissa valtiossa, joiden maantieteellinen alue pohjois-eteläsuunnassa on verraten suuri verrattuna itä-länsi-suuntaiseen ulottuvuuteen. Tällaisia valtioita ovat muun muassa pohjoisella pallonpuoliskolla Suomi, Ruotsi ja Norja ja eteläisellä pallonpuoliskolla Chile ja Argentiina.


title: Gauss–Krüger-projektio

text: Yleinen käytäntö on isomittakaavaisia karttoja valmistettaessa jakaa valtion alue useaan kapeahkoon projektiokaistaan. Tällöin mittavirheet pysyvät pieninä. Esimerkiksi Suomessa kartastokoordinaattijärjestelmään perustuvat maastokartat ulottuvat 1,5 pituusasteen etäisyydelle keskimeridiaanista, eli projektiokaistan leveys on 3 astetta. Valtion alueen kattamiseksi tarvitaan useita rinnakkaisia projektiokaistoja, joiden välissä on saumakohta.


title: Gauss–Krüger-projektio

text: Pienimittakaavaiset kartat saatetaan ulottaa useiden asteiden päähän keskimeridiaanista. Tällöin kartan reuna-alueilla napaluvunkorjaus on suuri, eli karttapohjoinen (kartan reunan suunta) ja napapohjoinen (suunta kohti Maan pohjoisnapaa) poikkeavat toisistaan merkittävästi.


title: Gauss–Krüger-projektio

text: Koska projektio ei ole oikeamittainen, kartan todellinen mittakaava on ilmoitetun mukainen vain keskimeridiaanilla. Muualla vallitsee "mittakaavavirhe", joka usein ilmoitetaan miljoonasosina ("ppm", parts per million). Mittakaavavirhe saatetaan myös ilmoittaa millimetreinä kilometriä kohden. Esimerkiksi 100 ppm:n virhe on 100 millimetriä yhden kilometrin matkalla.


title: Gauss–Krüger-projektio

text: Mittakaavavirhe riippuu etäisyydestä keskimeridiaanista, ja se kasvaa suhteessa etäisyyden neliöön.


title: Gauss–Krüger-projektio

text: Projektiossa ainoastaan keskimeridiaani on yhdensuuntainen karttapohjoisen kanssa. Kartan muissa osissa napapohjoinen eli meridiaanin suunta poikkeaa karttapohjoisesta ja napaluvunkorjaus (meridiaanikonvergenssin vastaluku) ilmoittaa poikkeaman suuruuden. Napaluvunkorjauksen suuruus riippuu leveysasteesta, etäisyydestä keskimeridiaanista ja käytetystä vertausellipsoidista.


title: Gauss–Krüger-projektio

text: Esimerkiksi sellaisissa kartoissa, jotka on laadittu Gauss-Krüger-projektioon ja joiden keskimeridiaani on 27° itäistä pituutta, napaluvunkorjaus Suomen alueella on suurimmillaan vajaat 7 astetta.


Kaakkois-Suomen elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. Sen toimialueeseen kuuluu Etelä-Karjala ja Kymenlaakso. Päätoimipaikkana on Kouvola, minkä lisäksi sillä on sivutoimipaikka Lappeenrannassa.


Kaakkois-Suomen elinkeino-, liikenne- ja ympäristökeskus aloitti toimintansa vuonna 2010. Alueella on 16 kuntaa, joista kaupunkeja on 5, Kouvola, Kotka, Hamina, Imatra ja Lappeenranta. Alueen väestömäärä oli vuonna 2017 noin 305 300.


title: Kaakkois-Suomen elinkeino-, liikenne- ja ympäristökeskus

text: Elinkeinot


text: Kaakkois-Suomi rakentaa kansallista ja kansainvälistä kilpailukykyä uudistamalla ja monipuolistamalla alueen tuotantotoimintaa. Se rakennetaan pitkäjänteisen ja uusia tuotannonaloja, tuotteita ja palveluja etsivän, innovointia ja tuotekehittelyä painottavan toiminnan varaan. Alueen kehitystä tukevat kasvava yrittäjyys, uusimman teknologian nopea käyttöönotto, vetovoimaiset työmarkkinat, Venäjän liiketoimintojen osaaminen sekä houkutteleva asuinympäristö ja palvelurakenne. Venäjän läheisyys näkyykin Kaakkois-Suomessa muuta maata tuntuvasti voimakkaampana.


text: Liikenne


text: Vilkkaimmin liikennöity tieosuus on valtatie 7 (E18-tie) Kotkan Karhulassa. Siellä vuorokausiliikennemäärä on noin 26 000 ajoneuvoa. Kaakkois-Suomi on logistisesti transitoliikenteen ja ulkomaankaupan keskittymiä. Alueella on kolme itärajan tieliikenteen vilkkainta rajanylityspaikkaa: Vaalimaa, Nuijamaa ja Imatra. Vainikkalassa on kansainvälisen rautatieliikenteen rajanylityspaikka. Lisäksi Parikkalassa on tilapäisen tieliikenteen rajanylityspaikka. Kaikkiaan kaakon rajanylityspaikoilla tapahtui vuonna 2018 noin 7,5 miljoonaa rajan ylitystä (ylitykset molempiin suuntiin yhteensä). Vilkkaimmillaan rajaliikenne on ollut vuonna 2013, jolloin rajan ylittäjiä oli 10,5 miljoonaa. Sen jälkeen maailmanpolitiikan heilahtelut ja ruplan heikentynyt kurssi pudottivat matkustajamääriä. Viimeiset kolme vuotta kaakon rajaliikenne on pystynyt 7,5–8,0 miljoonan henkilön tasolla.


text: Ympäristö


text: Kaakkois-Suomen ympäristölle luovat leimansa Salpausselkien harjumuodostumat ja runsaat vesistöt. Vesistöistä isoimmat ovat Saimaa, Itäinen Suomenlahti, Kymijoki ja Vuoksi. Harjumuodostumalle on keskittynyt pohjavesivarojen lisäksi myös suurin osa alueen asutuksesta. Kaakkoissuomalaista luontoa on suojeltu Repoveden, Pyhtään Valkmusan ja Itäisen Suomenlahden kansallispuistoissa. Vesistöjen äärelle on keskittynyt kolmannes Suomen puunjalostusteollisuudesta ja runsaasti sitä palvelevaa kemianteollisuutta, mikä näkyy suoraan ja välillisesti ympäristössä.


text:
Kaakkois-Suomen ELY-keskuksen tehtävät
ELY-keskuksen strategiset painopisteet ovat:


title: Andrew Newell

text: Andrew Newell (s. 30. marraskuuta 1983 Bennington, Vermont, Yhdysvallat) on yhdysvaltalainen maastohiihtäjä.


title: Andrew Newell

text: Newell sijoittui sprinttihiihdossa Oberstdorfin MM-kilpailuissa 2005 12:nneksi, Torinon olympialaisissa 2006 16:nneksi, Sapporon MM-kilpailuissa 2007 viidenneksi, Liberecin MM-kilpailuissa 2009 12:nneksi ja Oslon MM-kilpailuissa 2011 kymmenenneksi. Maailmancupin sprinttikilpailuissa hän on ollut kolmas Changchunissa kaudella 2005–2006, toinen Lahdessa kaudella 2007–2008 ja kolmas Drammenissa kaudella 2009–2010. Sprintticupin kokonaispisteissä hän sijoittui kuudenneksi kaudella 2006–2007, neljänneksi kaudella 2009–2010 ja viidenneksi kaudella kaudella 2012–2013.


title: Mainzin tasavalta

text: Mainzin tasavalta oli ensimmäinen nykyisen Saksan alueen demokraattinen osavaltio ja se oli keskittynyt Mainziin. Tasavalta oli olemassa vuoden 1793 maaliskuusta heinäkuuhun ja oli Ranskan suuren vallankumouksen tuote.


title: Tyriksen seisake

text: Tyriksen seisake () oli seisake Rantaradalla. Se sijaitsi Solbergin kylässä Inkoon itälaidalla noin 11 kilometrin päässä Inkoon rautatieasemasta.